ФИРИБ КАСОФАТИ… - 2 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 2 » ФИРИБ КАСОФАТИ…\nЎрмонбой қишлоқдан шаҳарга кўчиб келиб хато қилмабди. Айниқса, иш танлашда бунақа омад ҳар кимга ҳам кулиб боқавермайди.\nБунга кейинги пайтларда амин бўла бошлади.\nТўғри-да, нимаси ёмон. Олий ўқув юртларидан бир-иккита таниш орттирди. Ёзда ким кўп, абитуриент кўп. Ҳамма ўқишга киришни хоҳлайди. Барчасини ё отаси, ё тоға, амакиси чўнтагини қаппайтирганча шаҳарга етаклаб келади. Ўрмонбой ана шу вазиятдан фойдаланишни билади. Мана, шунинг орқасидан бир йилда ўзига икки хонали квартира, чет эл мебелларини сотиб олди. Ҳатто қиш кунлари ҳам кўчадан қайтиб иссиқ квартирага киради-ю, жони ҳузур топади. Асосийси, илгаригидек ижарага уй қидириб, уй эгасининг қош-қовоғига тикилиб кун кўрмайди. Егани олдида, емагани кетида.\nМана, бу йилги қабул ҳам бошланай деб қолди. Насиб бўлса, бу йилги топганига уйланади. Ахир, тенгқурлари биттадан болали бўлишди. Бўйдоқ юраверса уят бўлар-ов!\nЁз ҳавоси азбаройи қиздираётганига қарамай, Ўрмонбой бугун ҳам елпина-елпина ўзига қадрдон бўлиб қолган ўқув юрти ҳовлисида ҳозир бўлди.\nЭҳ-ҳе! Бу йил ўтган йилдагидан ҳам кўпроқ абитуриент келган кўринади. Ўриндиқлар уёқда қолиб, дарахтлар соясидан ҳам бўш жой топиш амри маҳол бўлибди.\n"Ишқилиб, куним туққани рост бўлсин!” — ўйлади Ўрмонбой ва турли вилоятлардан келиб, юз-кўзларида кучли ҳаяжон, қўрқув балқиб турган йигит-қизларни бир четдан туриб эринмасдан кузатди. Нияти аниқ. Содда, шаҳарга илк бор қадам қўйган, аммо киссасида пули бор кимсани топиш ва ишончига киришнинг тадбирини кўриш. Шунақалардан икки ё уч нафарини топса, етарди. Бундан ортиғи ортиқ. Чунки, ғалва кўпаяди. Қолаверса, бундай обрўли ўқув юртига озгина пул сўралмайди.\nҲа, ана, ҳов анави чинор остидаги ўриндиқда оқ сочли, бақалоқ эркак нозикниҳол қизга нималарнидир уқтириш билан банд. Кўринишидан айни Ўрмонбойбопга ўхшайди.\n— Қани, секин борай-чи, — ўзича шивирлади Ўрмонбой. — Олдин нима ҳақида гаплашаётганларини эшитай. Ундан кейин бир гап бўлар…\n— Ассалому алайкум! — Ўрмонбой эркакнинг эътиборини тортиш илинжида тавозе билан салом берди.\n— Ваалайкум ассалом! — қаршисидаги келишган, бироқ бироз ғамгин йигитга кўзи тушган эркак сўзлашдан тўхтаб алик олди ва сўради:\n— Сиз ҳам ўқишга киряпсизми?\nЎрмонбой маъюс жилмайиб қўйди.\n— Йўғ-э, мен битирганман. Жиянимни олиб келганман.\n— Қаердан келдингиз агар сир бўлмаса? — сўради эркак қизиқсиниб.\n— Анжондан келганман, ака! — деди Ўрмонбой. — Водийдан, водийдан.\n— Ҳа-а, ўзи… Водийнинг одамлари ширинсухан бўлишади-да! Кам бўлманг!\nЎрмонбой пайқадики, эркак суҳбат якун топишини истамаяпти. Ҳойнаҳой, ниманидир сўрамоқчи ё аниқлаб олмоқчи.\n— Қизчани ўқишга олиб келибсиз-да! — ўртага чўккан бир неча сониялик сукутни бузди Ўрмонбой.\n— Э, ёлғиз қизим… Ўқийман деб туриб олди. Нима қилай? Уйдаги мол-ҳолларнинг ҳаммасини сотдим-у, пулни белга тугиб келавердим-да!..\n— Н-нимани?.. Ҳа-а… Домлаларни назарда тутяпсиз-да!.. Қаёқда. Бир укахонимиз бўларди. Мен қурмағур қишлоқдалигимда аниқлаб олмабман. Таваккал келаверибман. Кириб сўрасам, чет элга кўчиб кетган экан.\n— Қайдам. Бошимиз қоти-иб нима қилишни билмай тургандик. Ҳар ҳолда танимаган одамга пул тутқазиш… Ноқулай.\n— Ҳа-а, аҳволингиз жиддий кўринади. — деди бош чайқаб Ўрмонбой. — Энди ичкарига кириб домлалардан бириминан танишишингизга тўғри келади.\n— Ука, ким ҳам мендай қишлоқи, деҳқон одамминан танишаман деб тайёр турибди. Айтганча, сиз жиянингизнинг ишини ҳал қилдингизми?\n— Албатта. Бир ой олдин берадиганимни қўлларига тутқазганман.\n— Яқин танишингиз борми дейман?\n— Ҳа, яқин ўртоғим шу ерда дарс беради. Лекин… Боя айтганингиздай, бегонани яқинигаям йўлатмайди.\n— Ана, мен сизга нима дедим? Улар ҳам ўзидан қўрқади-да!.. Менга қаранг, ука, гапнинг индаллосини айтайми?.. Инсофли, иймонли йигитга ўхшайсиз. Ёрдам берворинг! Вей, ўзингизни алоҳида рози қип кетаман. Мана шу арзанда қизим ўқишга кирса бўлди. Пулни аяш йўқ!\n— Тўғри-ку-я! — елка қисди Ўрмонбой. — Бироқ… Қандай бўларкин? Ҳеч бировларнинг орасига тушмаганман.\n— Жон ука, савоб бўлади-ку! Бу бегона шаҳарда бошқа танишим йўқ. Келинг, бир ёрдам қилинг. Бенасиб кетмайлик.\n— Бўпти, лекин бир шартим бор. — деди Ўрмонбой жиддийлик билан.\n— Хўш, қандай шарт? Э, нима десангиз бажараман.\n— Ҳозир сал четроққа ўтиб мени кутасизлар. Кириб гаплашиб кўраман. Омадингиз чопса, кўндирарман. Бўлмаса…\n— Хўп, ука, сиз нима десангиз шу. Фақат… Сиздан қаттиқ илтимос, кўндиринг ўша ўртоғингизни! Пулидан ташқари, ресторанга опкириб бир меҳмон қиламан икковларингизни.\n— Майли, унда сизлар ҳов анави кўча бошига бориб туринглар. Мен тез кириб чиқай-чи!\nЎрмонбой ярим соатча ўқув юрти биноси ичкарисини айланиб юргач, ташқарига чиқиб, кўча тарафга разм солди. Ота ва қиз йўл четида уни муштоқлик билан кутишарди.\n"Тажрибам анча ошибди, — ўйлади Ўрмонбой "ўлжа” томон шошилмасдан юриб бораркан. — Дастлабки пайтларда сал шошиб қолардим. Гапларим ҳам пойма пойига кетиб қоларди. Энди эса акси бўляпти. Ҳар бир гапимни ўйлаб гапирадиган бўлибман. Ишқилиб, кўз тегмасин!..”\nЎзини Дониёр ака дея таништирган эркак Ўрмонбойни кўрди-ю, икки қўли кўксида унга пешвоз чиқди.\n— Хўш, ука, бўрими, тулкими? — сўради Дониёр ака жавдираб.\n— Э, ўртоғим тушмагур жуда қайсар хилидан-да! — деди Ўрмонбой қовоғини уйиб. — У аҳмоқни кўндиргунча қора терга тушиб кетдим.\n— Кўнмай қаерга борарди. Фақат пулини сал кўпроқ сўраяпти.\nЎрмонбой қиз томон бир кўз ташлаб олди-да, Дониёр аканинг қулоғига шивирлади.\n— Э, гап йўқ! — нархни эшитган Дониёр аканинг туси ўзгармади. Аксинча мамнунлигини яшира олмай, Ўрмонбойнинг икки елкасидан қучди. — Яшанг ука! Илойим камлик кўрманг! Хўш, энди буёғини…\n— Ўзингиз тушунасиз, — аста гап бошлади Ўрмонбой. — Бу масала жуда нозик. Дуч келган ерда олди-берди қилиб бўлмайди.\n— Биламан, биламан! — ҳовлиқиб жавоб қилди Дониёр ака. — Айтаверинг! Дунёнинг нариги четига десангиз ҳам бораман.\n— Бугун кечки соат еттиларда манави қоғозда ёзилган манзилда учрашамиз. — Ўрмонбой олдиндан тайёрлаб қўйилган бир парча қоғозни Дониёр акага узатди. — Метронинг шундоқ ёнида. Таксичиларга айтсангиз, кўзини юмиб олиб боради.\n— Маъқул, маъқул! — деди Дониёр ака қоғозни ён чўнтагига жойлаб. — Ҳа-а… Ресторан нима бўлади, ресторан.\n— Ресторанга Худо хоҳласа, қизимиз ўқишга ўтган куни кирамиз. Нима дейсиз?\n— Хўп, сиз нима десангиз шу-да!..\n— Айтганча, — Ўрмонбой нимадир ёдига тушгандек, кетишга чоғланган ота-болани тўхтатди. — Пул берилди дегани, қиз деярли ўқишга жойланди дегани. Кўнглингизни тўқ қилаверинг. Шундай экан, эртадан бошлаб ўқув юртига келиб юрманглар. Ҳар ҳолда… Дўст бор, душман бор… Бунинг ўрнига қизингиз яхшилаб тайёрлансин. Ўртоғим шуни қаттиқ тайинлади. "Мени бошқа домлалар олдида шарманда қилиб қўймасин” деди.\n— Буёғидан хавотир олманг! — деди Дониёр ака. — Ҳозироқ боради-ю, китоб ичига шўнғийди.\n— Унда кўришгунча!\n— Хайр! Мен айтган вақтингизда ўша жойда бўламан.\nОрадан кунлар, кунлар кетидан ҳафталар ўтиб, имтиҳон палласи ҳам бошланди. Ўрмонбой эса аллақачон Дониёр акадан олган пулларни долларга айлантириб, қолган-қутганига кайф-сафо қилишни бошлаб юборганди.\nАна шундай кунларнинг бирида у шомга яқин ҳийла чайқалиб ширакайф ҳолда қаҳвахонадан чиқди ва автобус бекати томон юрди. Бир маҳал орқадан кимнингдир қичқириғи қулоғига чалиниб таққа тўхтади ва орқасига ўгирилди.\nНе кўз билан кўрсинки, юз метрча нарида Дониёр ака ҳаллослаганча у томон чопиб келарди.\nБу одам Ўрмонбойнинг кўзига Азроилдек кўриниб кетди. Боягина ичган ароғининг кайфи учиб, юраги ҳаприқди ва жонҳолатда қоча бошлади.\n— Ҳой априс, тўхта! — қичқирганча унинг ортидан қувлаб келарди Дониёр ака. — Тўхтасанг-чи! Эркакмисан ўзи?\nАлоҳол узоқдан катта тезликда келаётган "Нексия” йўл ўртасида югуриб бораётган Ўрмонбойга яқин қолганда чийиллаб тормоз берди…\nТарақлаган товуш бутун атрофни тутди.\nБир зумда асфальт усти қоп-қора қонга беланди.\nДониёр ака даҳшатдан қотиб қолганди. У титраб-қақшаб йўл ўртасида чўзилиб ётган таниш жасадга яқин боришни ҳам, бормасликни ҳам билмасди.\nАлқисса, ҳаром пуллар Ўрмонбойга юқмади. У оғир аҳволда касалхонага келтирилди ва бир соат деганда жони узилди.


Ёшсиз, Ўзбекистондасиз, муаммонгизни янги институт ҳал қилиб бера оладими? - BBC News O'zbek\nЁшсиз, Ўзбекистондасиз, муаммонгизни янги институт ҳал қилиб бера оладими?\n"Ҳозир ҳақиқатан ҳам мақсад ёшлар муаммоларини очиш, Ўзбекистонда келажак кадрларни тайёрлаш бўладиган бўлса, унда бир вақтнинг ўзида муаммоларини уларнинг ўзларидан эшитган ҳолда йўл тутилиши лозим".\n"Бу муаммоларнинг бир тарафлама, бир шахс ёки бир гуруҳ томонидан ечилишини нотўғри, деб ҳисоблайман".\nБританияда таҳсил олаётган ўзбекистонлик талабалардан бири Абдумалик Солиев Ўзбекистон Президенти Шавкат Мирзиеёвнинг мамлакат ёшларига оид сўнгги қарорига ана шундай муносабат билдирди.\nТошкентдан олинган хабарларга кўра, Шавкат Мирзиёевнинг янги қарорига мувофиқ, ёшлар муаммоларини ўрганувчи ва истиқболли кадрларни тайёрловчи янги институт очилади.\n"Ўртага қўйилсин, муҳокама қилинсин, Ўзбекистондаги, ташқаридаги, муҳожиратдаги ёшлар, соҳа мутахассислари фикр билдиришсин", - дейди бу суҳбатдошимиз.\n"Билдирилаётган фикрларни, ўша ҳар битта гапирилган гап ёки ҳар битта фикрга билдирилган раддияни халққа, оммага кўрсатилсин".\n"Ҳамманинг фикрини омманинг олдида оммавий кўрсатиладиган бўлса, буни амалиётда қўллаш анча осон бўлади ва қўллашга мажбур бўлинади".\n"Лекин, агар, бу ҳар доимгидек ўша баландпарвоз гаплардан ёки баландпарвоз мақсадларда кўзланган ташкилот проектларидан бири бўладиган бўлса, унда, албатта, бу - фақатгина вақтни кераксиз сарфлаш, иштиёқни сўндирувчи, кераксиз бир ҳаракат талаб қилувчи бир ташкилот проекти бўлиб қолади, холос", - дея ўз сўзларига якун ясайди у.\nСуҳбатни мана бу линк орқали батафсил тинглашингиз мумкин бўлади.\nЯнги махсус институт\nИнститут яна Ўзбекистон Президенти ҳузуридаги давлат бошқаруви Академияси қошида ташкил қилинади.\nТаъкидлаш жоиз, бунақаси мустақил Ўзбекистоннинг 26 йиллик тарихида кузатилмаган.\nСўнгги янгилик айнан президент Мирзиёевнинг "Камолот" ёшлар ижтимоий ҳаракатининг ўрнига Ўзбекистонда Ёшлар Иттифоқини ташкил этиш ташаббусидан бор-йўғи икки ойча ўтар-ўтмай кузатилмоқда.\nМаълум бўлишича, янги институт давлат муассасаси ҳисобланади.\nЁшларнинг муаммоларини илмий-тадқиқот ва таҳлилий изланишлар орқали ўрганади, уларнинг ечими учун илмий асосланган тавсияларни ишлаб чиқади.\nМахсус ўқув курслари орқали истиқболли ёш кадрларни қайта тайёрлайди, малакасини оширади.\nУларнинг малакавий ривожланишини мониторинг қилади.\nБуларнинг барчаси манзарасида ҳокимият органлари, давлат ва хўжалик бошқаруви, ҳудудий жамоатчилик ташкилотлари учун истиқболли ёш кадрларнинг маълумотлар базасини ташкил қилади.\nЎзбекистон Президенти ҳузуридаги давлат бошқаруви Академияси ва Ўзбекистон Ёшлар иттифоқи бу институтнинг муассислари ҳисобланишади.\nХабарларга кўра, улар бир ой муҳлат ичида бу институтни қайддан ўтказишга тайёр қилишлари лозим бўлади.\nБу муассасага асос солиш ташаббуси билан эса, ўтган ой бошида янги Ёшлар Иттифоқининг раиси чиққан.\nҚаҳрамон Қуронбоев бу "бугунги давр талаби" эканини айтганди.\nЎзбекистон ва ёшлар\n"Камолот"нинг 30 июнь кунги сўнгги қурултойида 22 ёшли Алишер Саъдуллаевни кутилмаганда Ўзбекистон Халқ таълими вазири ўринбосари этиб тайинлаб эса, Шавкат Мирзиёев мамлакат ичкариси қолиб, ташқарисида ҳам кўпчиликнинг эътиборини ўзига тортмай қолмаганди.


ҲАДИС ИЛМИ МАКТАБИ БИЛАН ТАНИШУВ – oliymahad.uz\nҲАДИС ИЛМИ МАКТАБИ БИЛАН ТАНИШУВ\nИмом Бухорий номидаги Тошкент ислом институти устоз ва талабалари Самарқанд шаҳридаги муқаддас қадамжоларни зиёрат қилиш асносида Республикада ягона бўлган Ҳадис илми мактабини ҳам зиёрат қилдилар. Ҳадис илми мактаби ректори Олимхон домла Юсупов устоз ва талабаларга ўқув даргоҳидаги яратилган шароитлар, кутубхона, ўқув хоналари, спорт зал ва бошқаларни бирма-бир таништирдилар. Талабалар Ҳадис илми мактаби билан танишар эканлар бу ерда талабалар учун яратилган барча шароитлардан мамнун бўлдилар.\nШунингдек, Тошкент ислом институти “Ҳадис ва ислом тарихи фанлари” кафедраси устозлари Ҳадис илми мактаби раҳбари ва устозлари билан учрашиб, икки олийгоҳ ўртасида келажакда олиб бориладиган илмий ҳамкорликни йўлга қўйиш ҳақида маслаҳатлашдилар.\nЗиёрат сўнгида Ҳадис илми мактаби Ахборот-ресурс марказига Тошкент ислом институти томонидан китоблар ва эсдалик совғалари ҳадя қилинди.\n996200cookie-checkҲАДИС ИЛМИ МАКТАБИ БИЛАН ТАНИШУВno\nОлдинги“САҲИҲИ БУХОРИЙ” ХАТМИ БОШЛАНДИКейинги“Вақф” фонди Тошкент ислом институтининг модул тизими талабаларига Мусҳафлар тақдим этди


Ўзбекнинг забардаст шоири 13.05.2020 12:18\nАлбатта, гап фронтчи аскарларга хизмат қилган санъаткорлар, уларнинг руҳиятига куч бериш учун шеърлар тўқиган ва ўқиган шоирлар ҳақида кетаётганини пайқагандирсиз. Бундай шоирлардан бири кези келганда ҳар сатрини жангавор аскарга, кези келганда меҳрибон ота-онага, кези келганида бутун бир миллат нидосида айлантира олган Ғафур Ғуломдир. Зийрак ўқувчиларимизнинг ёдига мана шу лаҳзаларда улуғ шоиримизнинг:\nБотир бўл, аяма, қонга қон сўра,\nОтанг қасамини айлагил давом.\nТоки малъун душман аччиқ сезолсин,\nДаҳшатдир биздаги хунин интиқ ом...\nкаби чорловчи, даъваткор сатрларини ёки бўлмаса:\n...Бунда бор: ҳаракат, муҳаббат, шафқат\nВа меҳнат нонини кўрамиз баҳам.\nкаби хотиржамлик, осойишталик, ишонч бахш этувчи мисраларни, ёхуд:\n... Инсон ирқиданман, инсон миллати...\nШу тупроқ заминдир менинг ватаним.\nТуғилиш, яшайиш... меҳнат ва насл...\nИнсонда не хислат бор бўлса мавжуд.\nБарига қобил, барчасига боп.\nШу тупроқ заминда қолажак таним...\nкаби ҳақ сўралган мурожаатлари тушаётгани аниқ. Лекин биз бугун шоирнинг лирик қаҳрамони, лирик “мен”и – она Ватан, Ўзбекистон даражасига кўтарилган “Сен етим эмассан” шеъри ҳақида гапиргимиз келяпти. Тарихлардан маълумки, уруш йиллари Ўзбекистонга жанг бўлаётган ўлкалардан бошпанасиз қолган оилалар, ота-онасиз етим болалар кунда, кун ора эшалонларда олиб келинган.\nУлар оч-наҳор, уруш солган даҳшатдан юраклари япроқдай титраган танаси бутун бўлсада, руҳияти майиб кишилар эди. Аслида отаси, ўғли, оға-инисини урушга жўнатиб, “тиқ” этган товушдан умид кутиб яшаётган оналар, опа-сингилларнинг қил сиғмаслиги керак эди. “Ўзимнинг ташвишим ўзимга етарли, бировникини тортишга ҳолим борми?” дейиши керак эди. Аммо бизнинг оналаримиз ҳеч қандай буйруқларсиз, ўз ихтиёрлари билан ўша эшалонларда келган оилалар, фарзандларни қаршилашга вокзалга чиқдилар. Озиб, қорайиб кетган қорачиқларидан ҳануз қўрқув сурати кетмаган уруш жабрдийдаларини уйларига олиб кетдилар.\nВатанинг – онанг.\nХалқ бор – отанг бор.\nсатрлари ўша инсонларга кенгроқ уйларини бўшатиб, ўзлари кичик ҳужраларига кўчган, зоғора нонининг каттароқ бўлагини (улар меҳмон-да) ўшаларнинг дастурхонига қўйиб, кичикроғини ўзиникиларнинг оғзига тутган ўзбек оналари, Ўзбекистон оталари-оналарининг сўзда чизилган сувратидир.\nЭй улуғ наслимнинг\nкаби сатрларини бугун ўқиганимизда ҳам халқимиз учун азалий фазилат бўлган, қон-қони, жон-жонига сингиб кетган меҳрнинг нақадар улкан куч эканлигини ҳис қиламиз. Ахир, эвакуация қилинганлар бомбардимонларни, мина портлашларини, ўлимларини кўрган эдилар. Уларнинг руҳиятини фақат ош-нон билан бутун қилиб, парчаланган туйғуларини тиклаб бўлмасди. Буни меҳр-муҳаббат отлик беқиёс туйғунинг тиллодан ҳам қимматли ипларида ямаш керак эди. Улуғ шоирнинг\nБалки, Одесс даҳшати,\nАкс этар энди,\nМиллатинг бошига дурра...\nкаби сатрлари билан меҳр-муҳаббатини азоб, изтиробларга малҳам қилаётган Она Ўзбекистон кўз олдимизга келмайдими?\nЎрни келганида шу мавзуга тегишли ҳаётий воқеалар эсга келади. Бир пайтлар “Саодат” журналининг 6-Болалар сонига материал тайёрлаш учун Самарқанд вилоятига – 11 нафар фарзанд тарбиялаётган оилага борганман. Хонадон бекаси Раъно опа (Асли исми Раиса бўлган экан) уруш йиллари Ўзбекистонга олиб келинган етим болалардан бири экан.\nМени саккиз нафар фарзанди бор оила асраб олган. Ойим раҳматли ҳар куни ётишимдан аввал қозонда сув иситиб, тоғорада чўмилтирар эдилар. Опаларим кундузи офтоб ёруғида атрофимда айланиб ўтиришиб сочимни тозалашарди. Мен “чарчаб кетдим, сочимни олдириб ташлай қолинг”, деб ўз тилимда жуғурлардим, аммо ойимлар:\nЎз онангнинг аччиқ қўллари силаган тилло сочларингни қирқай? Онажонингнинг қўлларининг тафтини ҳис қилиб, яшайсан-да... деган эканлар. Менга бу гапларни таржима қилиб беришганида сочимни икки қўлим билан қучоқлаб роса йиғлаганман. Ўша асраб олган ойим байрамларда менга қип-қизил туфлилар олиб бериб, ўзлари эски ковушда қолганларида, оқ батис кўйлак кийдириб, ўзлари ҳар кунги кўйлагини ювиб кийганларида:\nКатта бўлиб, ўзбек йигити билан турмуш қуриб, кўп ўзбек фарзандларни дунёга келтираман ва, албатта, онамнинг менга қилганларини болаларимга қайтариб, улар олдидаги қарзимни узаман, — деб аҳд қилганман... Раъно опанинг бу ҳикоясини кўз ёшисиз тинглаб бўлармиди? Айнан ўша лаҳзаларда Ғафур Ғуломнинг:\nБалки, бу кулги\nСатрлари хотирга келмайдими? Фақат хотирга келибгина қолмай, тилло сочли, мовий кўзли қизчалар бошига иссиқ қўллари, меҳрли кўзлари билан энгашиб турган Ўзбекистонни ҳис қилмаймизми?\nҚишлоғимизда Солия чеча деган кўзлари мовий, оқ-сариқдан келган қариндошимиз бўларди. Қариндошлиги шундаки, у киши бизнинг она уруғимиздан бўлган Ўрозимбет оға деган кишининг рафиқалари эди. Гапдан, гап чиқиб, онам Солия чечанинг уруш йиллари юртимизга келтирилган болалардан эканлигини гапириб берган эдилар. Мени бу ҳикояда ўзига тортган нарса шу эдики, Солия чеча турмушга чиқадиган ёшида уни Харковьдан қариндоши ахтариб келган экан.\nШаҳарда яшайсан, бир жўмрагидан иссиқ, бир жўмрагидан совуқ сув келиб турадиган, топ-тоза ҳожатхонали уйим бор, бу ерда қора ўчоқда қора қумғоннинг чойини ичиб юрмайман, — деган экан ўша қариндоши. Шунда Солия чеча:\nМени мана шу ўчоқ, қора қумғонлар билан бирга шу оппоқ юракли инсонлар асраб қолди. Мен сизга яхши ҳаёт учун эргашиб кетсам, туз ичган тузлуғимга туфурган бўлмайманми... деган экан... Аслида кимнинг шундай шароитга кетгиси келмайди? Лекин Солия чечанинг йўлини “Яхшиликка, албатта, яхшилик қилиш керак” деган ўзбекона тарбия тўсганига ишончим комил. Мен ўшанда уруғ-аймоғимиздаги маърака, тўйларда жимгина хизмат қилиб юрадиган, соф ўзбекча гапириб, ўзбекча кийинадиган бу чечанинг юрагида шунча ажойиб туйғулар яшаётганидан ҳайратланганман. Илгарилари ҳеч ишим бўлмайдиган аёл атрофида:\n“Чеча, чеча”лаб гирдикапалак бўлиб қолганман.\nШу ўринда яна академик шоиримизнинг:\nТлеинг – қуёш\nдеган башоратини эслаймиз. Бизга ўза музаффар халқнинг авлодларига мунаввар кунларда яшаш бахти насиб қиляпти.\n“Сен етим эмассан” шеъри уруш йилларининг ўзидаёқ асл фарзандларини фронтга жўнатиб, уларнинг қанчасидан айрилиб, кўнгли кемтик ҳолда ҳам жабрдийдаларни бағрига босган меҳрли она Ўзбекистон овози билан турли тилларда янгради. Оиласи, болаларидан хавотирда бўлган жангчилар қалбига: “Улар бехавотир жойда, улар қуёшли юртда”, деган тасаллини берди.\nБиз бугун ўз овозига – шеърнинг лирик “мен”и овозига Ватан қиёфасини, она-ота Ватан тимсолини бирлаштира олган ўзбекнинг забардаст шоирини — ўзбаки қиёфали, ўзбаки қалбли устоз Ғафур Ғуломни ҳам ҳақли равишда ҳурмат билан ёд этамиз.


Рамазон бонусларидан унумли фойдаланайлик — XUTBA.UZ\nРамазон бонусларидан унумли фойдаланайлик\n25 05 2018 - 12:45 / - Мақола\nШундай улуғ кунларда яна нималар қила олишингиз мумкинлигини ўйлаб, тафаккур қилинг, албатта, сармоянгиз жуда улуғ бўлади.\nАллоҳ ҳаммани имконият ва кўриниш жиҳатдан ҳар хил қилиб яратган. Кузатиб Аллоҳнинг шундай меҳрибонлигига гувоҳ бўлдимки, ҳамма инсонлар ўз ҳолатига қараб савоб амал қилиш имкониятига эга экан. Биз хақир санаган баъзи амаллар Аллоҳ наздида юқори бўлиши мумкин:\n– Қариндош ва танишларимиз билан орамизда бўлган гина-кудуратларга чек қўяйлик;\n– Неки эзгулик қилмайлик, иккиланишдан йироқ бўлсин;\n– Чарчоғингиз сабаб нафл ибодатларга ожизлик қилаётган бўлсангиз, Пайғамбаримиз соллаллоҳу алайҳи васалламга беҳад кўп саловат айтинг;\n– Расулуллоҳ соллаллоҳу алайҳи васаллам айтганлар: “Рўзадорнинг дуоси рад этилмайди” (Имом Аҳмад ривояти). Шунинг учун ифторлик пайтида кўп-кўп хайрли дуоларни қилишга шошилинг;\n– Расулуллоҳ соллаллоҳу алайҳи васаллам: “Садақанинг энг афзали Рамазонда берилган садақадир”, деганлар (Имом Термизий ривояти). Кам миқдорда бўлса ҳам Рамазон ойида баҳолу қудрат садақа қилинг;\n– Бу ойнинг фазилати ва улуғлигига шубҳа қилмаган ҳолда қилинган ҳар бир амал Аллоҳ ҳузурига тўсиқларсиз боради, иншоаллоҳ.\nТаассуфки, шундай воқеаларни гувоҳи бўляпмизки, рамазон ойи ҳам оддий ойларга ўхшаб бормоқда. Баъзида рўза кунларида кўча-куйда қулоққа чалинган беҳаё сўзлардан терингизнинг бир қавати шилиниб тушадигандек, гўё. Яна шу нарса ажабланарлики, кўплаб ёшу-қари “мен узрлиман” рўза тутишдан кўра фидя бериб қўя қолай, арзон экан-ку? деган гапларни гувоҳи бўляпмиз. Ахир фидя қоидаси, қодир бўла туриб рўза тутмаганлар учун эмас-ку? Озгина нафсимизнинг қийинчилиги деб, охиратга сармоя бўладиган савобли амаллардан осонликча юз ўгирмайлик. Ахир бу улуғ кунлар шукуҳи ва таровати бошқа қайтиб келмайди.\nСолиҳа ҲУСНИДДИН қизи


Ғаллаорол туман маҳаллий бюджетнинг 2020 йил кутилаётган ижроси, 2021 йил туман маҳаллий бюджети параметрлари тўғрисида » Ғаллаорол туман ҳокимлиги расмий сайти\nҒаллаорол туман ҳокимлиги » Янгиликлар » Ғаллаорол туман маҳаллий бюджетнинг 2020 йил кутилаётган ижроси, 2021 йил туман маҳаллий бюджети параметрлари тўғрисида\nЖиззах вилоят Ғаллаорол туманида 2020 йил 29 октябрь куни Ғаллаорол тумани мажлислар залида Халқ депутатлари туман кенгашининг навбатдаги 18-сонли сессияси бўлиб ўтди. Унда "Ғаллаорол туман маҳаллий бюджетининг 2020 йил кутилаётган ижроси, 2021 йил туман маҳаллий бюджети параметрлари тўғрисида"ги қарор лойихасининг муҳокамаси жараёни давом этмоқда.\nТуман маҳаллий бюджетининг даромадлар ва харажатлар ижроси ҳақида қисқача маьлумот;\nЙиллик КУТИЛАЁТГАН даромадлар ижроси бўйича:\nЙиллик аниқланган контингент даромадлар прогноз кўрсаткичлари режаси 74 млрд. 343 млн.сўм бўлиб, бу йиллик тасдиқланган режадан 676,0 млн.сўмга кам (99,1 %), ҳақиқатда кутилаётган тушум 84 млрд. 172 млн.сўм ёки режага нисбатан 9,8 млрд.сўм кўп (113 %)га ошиғи билан бажарилиши кутилмоқда.\nМаҳаллий даромадларнинг аниқланган режа кўрсаткичлари 31,7 млрд.сўм бўлиб бу йиллик тасдиқланган режадан 1,2 млрд.сўмга кўп (103.9 %), ҳақиқатда кутилаётган тушум 36,7 млрд.сўмга, бу аниқланган режага нисбатан 5,0 млрд.сўм кўп ёки (116 %)га ошиғи билан бажарилиши кутилмоқда.\nБундан ташқари, даромадлар ва харажатлар ўртасидаги фарқни қоплаш учун вилоят бюджетидан 63,5 млрд.сўм трансферт, 13,6 млрд.сўм акциз (мобиль алоқа ва ароқ, пиво) солиғи маблағлари ҳамда бюджетлараро муносабатлар натижасида вужудга келган 14,0 млрд.сўм ўзаро ҳисоб-китоб маблағлари туман бюджетига ўтказиб берилади.\nЙиллик харажатлар ижроси бўйича;\nАниқланган харажатлар режаси 127 млрд. 839,1 млн.сўм бўлиб, бу тасдиқланган режага нисбатан 20,2 млрд.сўмга кўп, (118.7 фоизга), ҳақиқатда 127 млрд. 839,1 млн.сўмлик (100%) харажатлар молиялаштирилиши кутилмоқда.\nБундан ташқари, Ўзбекистон Республикаси Вазирлар Махкамасининг 232 ва 575-сонли қарорларига асосан бюджет ташкилотларининг йиллик харажатлар режасидаги зарур бўлмаган иккиламчи харажатлардан 3,453 млрд.сўмлик маблағлар мақбуллаштирилди.\nХаражатларни соҳалар кесимида кўриб чиқадиган бўлсак,\nХалқ таълими соҳаси 9 721,4 млн.сўмга;\nМактабгача таълим соҳаси 7 231,2 млн.сўмга;\nСоғлиқни сақлаш соҳаси бўйича 53 105,1 млн.сўмга;\nМаданият соҳаси бўйича 1 180,3 млн.сўмга;\nСпорт соҳаси бўйича 3 116,5 млн.сўмга;\nИқтисодиёт харажатлари соҳаси 7 127,9 млн.сўмга;\nҚишлоқ хўжалиги соҳаси 3 434,5 млн.сўмга;\nДавлат бошқаруви ва ўзини ўзи бошқариш органлари харажатлари 8 292,7 млн. сўмга\nТуман ҳокимлиги хахира жамғармаси 1 591,2 млн.сўмга;\nИжтимоий нафақалар 24 489,7 млн.сўмга;\nБошқа харажатлар 8 548,5 млн.сўмга молиялаштирилади.\n2021 йилда туман бўйича контингент даромадлар прогнози дастлабки ҳисоб-китобларга кўра 92 млрд. 760,0 млн.сўм (2020 кутилаётган тушумларга нисбатан 110%), шундан маҳаллий даромадлар 43,2 млрд.сўм, Даромад ва харажатлар ўртасидаги тафовутни қоплаш мақсадида республика бюджетидан 69,2 млрд.сўм трансферт, ҳамда 14,2 млрд.сўм ўтказиб бериладиган даромадлар (мобиль, алкогол акциз солиғи) белгиланиши кутилмоқда.\nМаҳаллий бюджетлар даромадлари таркибида деярли ўзгариш киритилмаган, жумладан контингент режа учун, Жисмоний шахслардан даромад солиғидан 33 млрд. 684,0 млн.сўм, қўшилган қиймат солиғидан 4 млрд. 875,0 млн.сўм, фойда солиғи 3 млрд.343,0 млн.сўм, айланмадан солиқ 7 млрд 159,0 млн.сўм, тадбиркорлик фаолияти бўйича қатъий белгиланган солиқ 853,0 млн.сўм, акциз солиғи 9 млрд. 291,0 млн.сўм, юридик шахслар мол-мулк солиғи 2 млрд 334,0 млн.сўм. жисмоний шахсларнинг мол-мулк солиғи 3 млрд 809,0 млн.сўм, юридик шахслар ер солиғи 3 млрд 519,0 млн сўм, жисмоний шахсларнинг ер солиғи 10 млрд 719,0 млн.сўм, ер қаъридан фойдаланганлик учун солиқ 865 млн.сўм, сув ресурсларидан фойдаланганлик учун 1 млрд. 779,0 млн.сўм, маҳаллий йиғимлар 1 млрд 442,0 млн.сўм, давлат божи 2 млрд 461,0 млн сўм, жарималар 6 млрд 627,0 млн.сўм қилиб белгилаш режалаштирилмоқда.\nАлкоголь маҳсулотлари ва мобиль алоқаси хизматини кўрсатганлик учун акциз солиғи тушумларини тақсимлаш тартиби ўзгармайди, яъни аҳолининг 01.07.2020й. ҳолатидаги сонининг улушига кўра туман маҳаллий бюджетига жами 14 млрд 197,0 млн.сўм ўтказилади.\nХусусан, (мобиль бўйича 4 млрд. 978,0 млн.сўм, алкоголь 9 млрд. 219,0 млн.сўм), маълумот учун 2020 йилда 13 млрд. 580,0 млн.сўм (алкоголь бўйича 8 млрд. 718,0 млн.сўм, мобиль бўйича 4 млрд. 862,0 млн.сўм ) ўтказиб берилади.\nЙирик солиқ тўлаш инспекциялари назоратида турадиган (АВ да 3172-сонли Йўриқномага асосан белгиланади), республика бюджетига тўлайдиган йирик ташкилотлар рўйхатида ўзгаришлар кузатилмайди.\nШу билан бирга, қўшилган қиймат солиғи бўйича солиқ маъмурчилигини яхшилаш, ишчилар сони ва меҳнатга ҳақ тўлаш фондини легализация қилиш ва хуфёна иқтисодиётга қарши курашиш доирасида бошқа тадбирлар натижасида бюджетга қўшимча маблағ тушириш топшириқлари прогнозга қўшиб ҳисобга олинади.\n2021 йилда солиқ ставкалари қуйидаги бўлиши кутилмоқда:\nБиринчидан, давлат бюджети барқарорлигини таъминлаш мақсадида қуйидаги асосий солиқ ставкалари сақланиб қолади:\nқўшилган қиймат солиғи – 15% миқдорида;\nфойда солиғи – 15% миқдорида;\nжисмоний шахслардан олинадиган даромад солиғи – 12% миқдорида;\nюридик шахсларнинг мол-мулкига солинадиган солиқ – 2% миқдорида;\nайланмадан олинадиган солиқ – 4% миқдорида.\nИккинчидан, хабарингиз бор, пандемия шароитида айрим солиқлар ставкалари 2020 йилда индексация қилинмади. 2021 йилда бу солиқ ставкаларини қуйидаги миқдорларда бўлиши кутилмоқда:\nАлкоголь маҳсулотлари 2 босқичда: 1 февралдан ўртача 13,5% (116 400 сўмга нисбатан ), 1 октябрдан ўртача 7% (132 114 сўмга нисбатан) га; сигарет 2 босқичда: 1 февралдан ўртача 5,2% (163 500 сўмга нисбатан), 1 октябрдан ўртача 7,6% (172 002 сўмга нисбатан) га бензин ва дизель ёқилғиси (АЁҚШда сотиладиган) ва суюлтирилган газ (пропан) 1 февралдан 22% (415 сўмга нисбатан) га сиқилган газ (метан), бензин (Аи-80, Аи-90, 92,93,95 марка), ЭКО дизель ёқилғиси 1 февралдан 15% (565 сўмга нисбатан)га индексацияланади.\nУчинчидан, цемент учун 10% акциз солиғи киритилмоқда ва ер қаъридан фойдаланганлик учун солиқ ставкаси камайтирилмоқда.\nТўртинчидан, ер солиғи ва сув ресурсларидан фойдаланганлик учун солиқ ставкалари 15% индексация қилинади.\nБундан ташқари, Маҳаллий давлат ҳокимияти органларининг мустақиллигини янада ошириш учун 2021 йилда Солиқ кодексида белгиланган, қишлоқ хўжалиги учун мўлжалланмаган ерлар учун базавий солиқ ставкасидан келиб чиқиб туман ва шаҳарлар кесимида уларнинг иқтисодий ривожланишига қараб, камайтирувчи ва оширувчи коэффициентини қўллаш ваколатлари берилмоқда. Мисол учун, иккита маҳаллани шароити турлича, Ғаллаорол туманидаги Самарқанд маҳалласи (қишлоқ хўжалигига мўлжалланмаган ер солиғи учун коэффициенти 1,1 бўлиб ер солиғи ставкаси 20,7 млн.сўм), Жийдали маҳалласидаги (қишлоқ хўжалилигига мўлжалланмаган ер солиғи ставкасига\n0,6 коэффициент қўлланилган бўлиб ер солиғи ставкаси 11,2 млн.сўм) қилиб белгиланиши керак бўлсада амалдаги қонунчиликка биноан бир хил солиқ тўлаши керак. Тошкент – марказдан туриб бу маҳаллаларни шароитини билиш қийин, қолаверса бутун республика бўйича бундай ҳолат кўп. Шу сабабли, туман Халқ депутатлари кенгаши ҳудуднинг иқтисодий ривожланишига қараб ер солиғига ставкасига 0,5 дан 2,0 миқдорда камайтирувчи ва оширувчи коэффициент қўллаш, туман Халқ депутатлари кенгаши (вилоят белгилаганига нисбатан) 0,7 дан 1,3 миқдорда камайтирувчи ва оширувчи коэффициентини белгилаб, солиқ солиш адолатлилик тамойилини таъминлаш билан бирга, шу ҳудудни бюджетига қўшимча даромад шакллантириш ҳуқуқига эга бўлади. Шу билан бирга, сув ресурсларидан фойдаланганлик учун солиқнинг қишлоқ хўжалик ерларини суғориш, балиқ етиштириш (ўстириш) ва деҳқон хўжаликлари учун ставкаси 1 куб.м учун 40 сўм миқдорида белгиланмоқда (амалда 70 сўм).\nТабиий сув ҳавзасига қайта қуйиладиган сувлар солиқ солиш базасидан чиқариб ташланади (масалан, ГЭС, балиқ етиштирувчи хўжаликлар).\nМаҳаллий бюджетнинг 2021 йил кутилаётган харажатлар режаси бўйича;\nТуман маҳаллий бюджетининг 2021 йил ҳаражатлари 126 млрд. 571,0 млн.сўмни ўтган йилга нисбатан 17.6 фоизга ўсиши кутилмоқда.\nБунда ижтимоий соҳа харажатлари устувор бўлиб, ушбу харажатлар учун 107 млрд. 807 млн.сўм ёки умумий харажатларнинг 85,1 фоизи йўналтирилади.\nМаҳаллий бюджет маблағлари тақсимотини соҳалар кесимида кўриб чиқадиган бўлсак,\nХалқ таълими соҳаси 9,0 млрд.сўмга;\nМактабгача таълим соҳаси 7,0 млрд.сўмга;\nСоғлиқни сақлаш соҳаси бўйича 55,2 млрд.сўмга;\nМаданият соҳаси бўйича 1,1 млрд.сўмга;\nСпорт соҳаси бўйича 3,1 млрд.сўмга;\nИқтисодиёт харажатлари соҳаси 9,4 млрд.сўмга;\nДавлат бошқаруви ва ўзини ўзи бошқариш органлари харажатлари 8,0 млрд. сўмга;\nКапитал қўйилмалар-инвестиция ҳаражатларига\n20,6 млрд.сўм маблағ ажратилади.\n2021 йилда ҳокимликларнинг заҳира жамғармаси умумий харажатларининг 1 фоизи миқдорида 1 млрд. 253,0 млн.сўм (2020 йилда 1,5 фоиз миқдорида 1 млрд. 591,0 млн.сўм) режалаштирилмоқда.\nКелгуси йилда эҳтиёжманд, кам таъминланган оилаларини моддий қўллаб-қувватлаш мақсадида, ижтимоий нафақа маблағлари қарийиб 2,0 баробарга оширилиб, 32 млрд. 285,0 млн.сўмга етказилади. (2020 йилда ушбу кўрсаткич 24 млрд. 489,0 млн.сўмни ташкил этган)\nШунингдек, 2021 йилда вилоят маҳаллий бюджетидан\nТуман маҳаллаларда 8.2 км узунликдаги ички йўлларни таъмирлаш учун 1 млрд. 142,0 млн.сўм,\nТуман марказидаги 6 та маҳаллада 25 км узунликдаги йўл чизиқлари, 25 та йўл белгиларини ўрнатиш учун 45,0 млн.сўм маблағ йўналтирилади.\nТуманда 2021 йилда республика ҳамда вилоят маҳаллий бюджети маблағлари ҳисобидан инвестиция дастури доирасида жами 20,6 млрд.сўм молиялаштирилади. Жумладан; янги давлат архив биносини қуриш 4,0 млрд.сўм; 2 та умумтаълим мактабларини капитал таъмирлашга 8,6 млрд.сўм, Ирригация объектларига латоклар ва каналларнинг 1,5 км узунлигини реконструкция қилиш учун 903 млн.сўм, Мелиорация объектлари, “Сангзор” бетон каналининг 0,73 км узунлигини таъмирлаш учун 356,0 млн.сўм маблағ молиялаштирилади.\nҒаллаорол туман маҳаллий бюджетининг 2020 йилда белгиланган бюджет параметрларини ҳамда келгуси 2021 йилда режалаштирилаётган бюджет даромадлари ва харажатларини амалга ошириш мақсадида, молия ва солиқ органлари олдида қўйилган вазифаларни бажариш учун чора-тадбирлар режаси ишлаб чиқилади, жумладан Ўзбекситон Республикаси Вазирлар Маҳкамасининг 2017 йил 29 июнъдаги “Маҳаллий бюджетларнинг даромадлар базасини кенгайтириш захираларини аниқлаш ишларини ташкил этиш чора-тадбирлари тўғрисида”ги 445-сонли қарорига асосан қўшимча манбалар аниқлаш чоралари кўрилади, муҳтарам юртбошимизнинг куни кеча бўлиб ўтган видеоселектор йиғилишида берган топшириқларига асосан тумандаги мавжуд бюджет ташкилотларининг бўш турган ер майдонлари, бино ва иншоатларидан самарали фойдаланиш бўйича тегишли таклифлар ишлаб чиқилади.\nДаромадлар режасининг прогноз кўрсаткичларини тўлиқ ва манбалар бўйича бажарилиши борасида ҳамда режалаштирилган бюджет харажатларини тўлиқ молиялаштириб бериш, бюджет маблағларидан самарали ва тежаб-тергаб фойдаланиш, шунингдек, Хукумат қарорлари билан белгилаб берилган тадбирларнинг бажарилиши бўйича барча зарур чоралар кўрилади. Фуқаролар учун очиқ бюджет тамойили асосида - бюджет жараёни ошкора амалга оширилиб, Халқ депутатлари туман Кенгаши билан ҳамкорликда ишлар ташкил этилиб, маҳаллий бюджетнинг барқарорлиги таъминланади.\n2021 йил туман маҳаллий бюджети параметрлари тўғрисидаги қарор лойихасининг муҳокамаси жараёнида туман депутатлари томонидан берилган асосий таклифлар рўйхати:\nЮқори турувчи бюджетлардан ИНВЕСТИЦИЯ дастури доирасида туманларга ажратилган маблағлар хисобига бажариладиган ишлар, объектлар рўйхатини туман кенгашида мухокамадан сўнг вилоят миқёсида тасдиқлаш\nАжратилган назорат рақамлари доирасида режалаштиришдан сўнг иш ҳақи ва унга тенглаштирилган тўловлар учун ажратилган маблағларнинг ошиқча қисмини, бюджетни тасдиқлаш жараёнида туман хокимлиги ЗАХИРА жамғармасига режалаштириб тасдиқлаш. Ёки бюджет ижроси жараёнида жамғармага ўтказиш.\nИНВЕСТИЦИЯ дастури доирасида амалга ошириладиган ишлар пудратчилари учун ўтказиладиган тендер танловини туман кенгаши ёки туман хокимига бевосита боғлаш\nРеспубликадан ажратиладиган маблағлар, жихозларни туман кесимида тақсимлаш жараёнида ҳар бир туманнинг аҳоли сонидан келиб чиққан ҳолда тақсимлаш. (ДАМАС) мисолида\n"Е-Аукцион электрон савдо"да сотишга қўйилган ерлар, давлатга тегишли бўлган бино ва иншоатларнинг бошланғич нархини белгилашда бевосита туман кенгашига боғлаш\nРеспубликадан йўл таъмирлаш учун ажратиладиган маблағларни туманлар ҳудудларидаги мавжуд йўлларнинг узунлиги ёки йўл фондига тўланадиган маблағларга нисбатан мутаносиб тақсимот қилиш\nТуман сув оқава корхонаси ва Тоза ҳудуд ДУК корхоналарининг коммунал тўловлари таърифини белгилашни туман кенгашига бериш\nАжратилган назорат рақамлари доирасида ўз-ўзини бошқариш органлари яъни ҚФЙ ва МФЙ ларига нормативга мос, бироқ ажратилмаган штат бирликларини ажратиш, аҳолиси юқори бўлган ҚФЙ ва МФЙларини бўлиш.\nДаромадлар режаси учун берилган назорат рақамлари доирасида ҳар бир солиқ тури бўйича туман хокимлиги, туман молия ва туман солиқ инспекцияси ҳамда уларнинг бевосита юқори турувчи вилоят бошқармалари билан келишилган ҳолда тасдиқлаш.\nМактаб ёшидаги болаларни умумий ўрта таълимга қамраб олиш бўйича умумтаълим мактабларига ҳудудларни (микроҳудуд) бириктириш тўғрисида\nХалқ депутатлари Ғаллаорол тумани Кенгашининг навбатдаги сессияси ўтказилди\nХалқ депутатлари Ғаллаорол тумани Кенгашининг ўн иккинчи сессияси ўтказилди\nЭҳтиёжманд, ижтимоий ҳимояга муҳтож оилаларга моддий ёрдам кўрсатилмоқда


МДҲ мамлакатлари орасида Ўзбекистон саноат ишлаб чиқаришининг ўсиши бўйича энг яхши кўрсаткичга эга - Anhor\nAnhor Все посты МДҲ мамлакатлари орасида Ўзбекистон саноат ишлаб чиқаришининг ўсиши бўйича энг яхши кўрсаткичга эга\n2014 йилнинг 1-ярим йиллигида Ўзбекистонда саноат ишлаб чиқаришининг ўсиши 2013 йилнинг шу даври билан солиштирганда 8,1%ни ташкил этди, дея хабар беради МДҲ Статистика қўмитаси. Бу Ҳамдўстлик мамлакатлари орасида энг яхши кўрсаткичга айланди.\nБу борада энг ёмон натижани Украина намойиш этди, бу ердасаноат ишлаб чиқариши 4,7% га тушиб кетгани қайд этилди.\nБиринчи ярим йиллик якунлари бўйича саноат ўсиши Қирғизистонда 7,2%ни, Молдавияда 4,2%ни (январь-май якунлари бўйича), Тожикистонда 2,9%ни, Россияда 1,5%ни ташкил этган. Арманистонда эса биринчи ярим йилликдаги ўсиш нолга тенг бўлган.\nУкраинадан ташқари биринчи ярим йилликда саноат ишлаб чиқаришининг пасайиши Қозоғистонда 0,4%, Белоруссияда 1%, Озарбайжонда 2,4% кўрсаткичда кузатилган. МДҲ Статистика қўмитаси Турманистондаги саноат ишлаб чиқариши ҳақида маълумотга эга эмаслигини билдиради.\nЙил бошидан буёнМДҲ мамлакатлари орасида максимал инфляция Украинада (11,6%) ва Белоруссияда (10,2%) қайд этилган.\nҚирғизистонда январь-июнь ойларида инфляция даражаси 5,9%ни, Россия ва Қозоғистонда 4,8%ни, Тожикистонда 4,5%ни, Молдавияда 2,2%ни ташкил этди.\nАрманистонда биринчи ярим йилликда нархлар 0,9%га, Озарбайжонда 1,3%га пасайган. Туркманистон ва Ўзбекистон бўйича биринчи ярим йиллик учун маълумотлар келтирилмаган.\nҲамдўстлик мамлакатлари бўйича саноат маҳсулотларини ишлаб чиқариш январь-июнь ойларида ўртача 0,7%га, юк ташиш 1,4%га, чакана савдо айланмаси 3,5%га ўсган, асосий капиталга инвестициялар миқдори эса 2,1%га камайган, деб ёзади Investing.com.


ИШИД жангарилари АҚШнинг Ироқдаги янги базасига такрорий ҳужум қилди\n09:22 / 22.03.2016\nИШИД жангарилари АҚШнинг Ироқдаги ўт очишни қўллаб-қувватлаш базасига уч кун ичида иккинчи марта ҳужум қилди, деб хабар бермоқда CNN нашри.\nАҚШ бошчилигидаги аксилтеррорчилик коалициясининг расмий вакили Стив Уорреннинг айтишича, 10 га яқин қуролланган жангари Firebase Bell базасига яқинлашмоқчи бўлган, улардан 2 нафари йўқ қилинган, қолгани эса яширинишга қарор қилган. Коалиция қўшинларидан ҳеч ким жароҳат олмаган.\nУорреннинг таъкидлашича, жангарилар вертолёт ва техниканинг ҳаракатланишини яққол кўриш мумкин бўлгани сабабли базанинг жойлашган ўрнини билади. “Сиз 200 пиёда аскарни яшира олмайсиз”, деб айтди Уоррен.\nБазада пиёда аскарлардан ташқари, махсус бўлинмаларнинг 200 га яқин ҳарбийси ҳам бор.\nАввалроқ Ироқда янги очилган базанинг жангарилар томонидан ўққа тутилиши оқибатида бир нафар америкалик аскар ҳалок бўлгани маълум қилинганди. База террорчилар эгаллаган Мосул шаҳрига ироқлик ҳарбийларнинг ҳужумини артиллерия билан қўллаб-қувватлаш учун очилган.


Аммо америкаликда бундай одат йўқ. Масалан, инглиз тилини ўргатишга келган одамни ҳам иш билан келди, деб ҳисоблайди ва нари борса бир стакан сув таклиф қилади. Ўзбекда эса бировдан муттаҳам бўлиб қолмаслик туйғуси кучли. У бизга яхшилик қилмоқдами биз ҳам қўлимиздан келганини қилишимиз керак. Бу – хислат.\nДарвоқе, ҳозирча қўлимиздан келгани меҳмонларга ёқадиган таом пишириш ва яхшилаб меҳмон қилиш.\nЛекин Орегонда биз таниган америкаликлар ҳам ўзимизга ўхшайди. Уйингизда тўйиб овқатландими, эртасига ё уйига, ё ресторанга чақиради.\nРенейнинг уйига борганимиз қизиқ бўлган. У аввал бизни ўзи қатнайдиган черковга олиб борди. Черков деган жойга умримда биринчи боришим эди. Қўрқинчли жойи йўқ, буларнинг чойхонасидай гап экан. Бир томонда мусиқа, бошқа томонда ёшлар ўйинга тушмоқда, бир хонада кексалар суҳбатлашиб ўтиришибди, ичкарида эса “мулласи” ваъз ўқимоқда.\n-Бизнинг черковда Ўзбекистонни билишади,-деди Реней ва деворга осиқли харита ёнига бошлади. Харитага байроқчалар михланган. Шулардан бири “Тошкент” деган ёзувнинг устида.\n-Биз Тинчлик корпуси орқали бориб инглиз тилини ўқитаётган бир муаллимга ойлик маош бериб туришни бўйнимизга олганмиз,-деди у.\nЎзимча булар миссионерга маош тўлашса керак ва у Тошкентда буларнинг динини тарғиб қилиб юргандир, деб ўйладим. Хаёлимдан “Бу бизни бу ерга бекорга олиб келмадиёв, уйимизга ҳам бекорга бормаётгандир?” деган гаплар кечди ва ташқарига чиқишга ҳаракат қилдим. Худди хаёлимни ўқигандек, Реней “шахсий таржимоним”-қизимга׃\n-Бу ерга келганимиздан мақсад бугун турмуш ўртоғим навбатчи эди, у келолмайди, уйда Барбикю пиширмоқда, сизларни кўрсатиб, меҳмонларим борлигини айтиб, навбатчиликни бошқа кунга кўчирмоқчи эдим,-деди.\nУнинг уйига келсак, эри аллақачон гўштларнинг ёғини жиззиллатиб, ҳаммаёқни тутунга қоплатиб турган экан. Биз киришимиз билан яна беш-олти киши келди. Булар айтилган соатда, мунут-минутини тўғирлаб келишаркан. Дарҳол овқатлар дастурхонга тортилди. 15-16 киши ўтирадиган узун стол атрофига тўпландик. Бирдан ҳамма қўл ушлашди.\nНима гап дегандек Роҳилага қарадим.\n-Булар дуоларини ўқимоқчи, овқатдан олдин шундай қўл ушлаб, дуо ўқишади, киноларда кўрмаганмисиз?-деди у.\n-Ишқилиб бизни ўз динларига киритишмаяптими? Аввал черковга олиб боришди, энди эса…\nПичирлаб гаплашган бўлсак ҳам Реней биз томога қарадида қўлларини ёнидаги одамнинг қўлларидан ажратиб׃\n-Аввал Жаҳонгир ўз дуосини ўқисин, кейин биз,-деди.\nДинни ўзгартириш қанақа бўлишини ва динимга эътиқодим қанақалигини кўрсатиб қўйгим келди.\nБир қанча сурани ёддан биламан. Арабча калималарни теран-теран айтиб, аввало шайтонни лаънатладим. Давомидан “ҚулҳуАллоҳ…”ни қойиллатиб, унга “Фотиҳа” сурасини ҳам улаб, орасида “Алоф. Лом Мим”ни ҳам қолдирмай, “Моида” сурасининг бешинчи оятидан “Китоб берилган кимсаларнинг таомлари сизлар учун ҳалолдир ва сизларнинг таомингиз улар учун ҳалолдир” деган жойини ҳам қўшиб “Субҳоналло” билан якунладим. Сўнг ўзбекчалаб ўтган пайғамбарлару қариндош уруғларни дуо қила кетдим. Агар Роҳила секин биқинимга туртиб׃\n-Овқат совиб кетди,-деб пичирламаганида ҳали-бери тўхтамасдим.\nДуохонликни “битириб” кўз қирим билан билан атрофга қарасам, меҳмонлар бардош билан бош эгиб туришган экан. “Омин” деб қўлимни юзимга тортдим, улар ҳам “Амин” деб юзларини силаб қўйдилар. Кейин яна қўл тутишдик. Уларнинг дуоси жуда қисқа экан׃\n-О, Тангрим, берган ризқингга шукур!\nШундан кейин қаерга борсак, мен ҳам улар каби қисқа йўл тутдим ва фақат “Бисмилллоҳир раҳмонир раҳим” дейдиган бўлдим.\nГапнинг очиғи ўшанда улар бизнинг динимизни ўзгартирмоқчи деган гаплар хаёлимга келганидан уялдим. Туркияда ҳар қадамда шу ҳақда гапирилгани учунми, кўнглимда шубҳа пайдо бўлган экан.\nАслида Совет даврида зиёли-атеист оилада катта бўлганман. Дадам динга ишонмасдилар. Онам оғир хасталаниб қолганлар. Бунинг устига беш боланинг ташвишлари… Онамнинг вафотларидан кейин дадам аламларини арақдан олганлар. Биз ҳам қийинчиликларни Худодан деб билганмиз. Чунки “Ҳамма нарса Худо томонидан бўлади” деган гапни ҳам ҳар қадамда одамлардан эшитардик. Давр ҳам бизни араб босқинчилари, улар келиб динимизни ўзгартиришгани, оналару болаларни қирғинбарот қилишгани, Муқанна қаҳрамонлиги каби факторларга ўргатган. Бошқача айтганда, биз диндор бўлиб туғилмаганмиз ва диндор бўлиб етишмаганмиз. Лекин эътиқодимиз бор. Худога ишонамиз. Бу дегани ҳар қандай одамнинг ўз манфати йўлидаги диний гапларига ишониб кетавериш, отган қармоғига лаққа балиқдек илиниш дегани эмас.\nШунга қарамай, Туркияда бешта диний китобни таржима қилганим билан юқоридаги каби ҳолларда кулгили вазиятларга ҳам тушиб қоламан.\nШубҳа ёмон нарса. Вақт ҳам исботладики, биз таниган одамлар ким бўлишидан, қайси динга мансублигидан қатъий назар кимгадир ёрдам қилишга ўзини бағишлаган инсонлар экан.\nБу гапларни эслаганимда ёдимга Вашингтонда юз берган бир воқеа келади.\n2001 йил. Нью Йоркдаги даҳшатли портловлар ҳамманинг оғзида. Шундай кунларнинг бирида радиодаги ҳамкасбимиз уйига меҳмонга чақирди. Даврада Туркия, Саудия Арабистони, Афғонистон орқали бу мамлакатга муҳожир бўлиб келган ўзбеклар билан бирга икки америкалик ҳам бор эди. Саудия Арабистонидан келган ўзбек оқ иштон ва оқ кўйлак кийган, давранинг тўрига чиқиб олган. Кўринишидан анча ёш бўлса ҳам давранинг тўрини эгаллаганди. Ҳамма тўплангач, у дуохонлик қилди. Америкаликларни одам ўрнида ҳам кўрмади. Бунинг устига инглизчалаб тинмай Американи ёмонлаяти.\n-Тақсир сиз шу ерликмисиз?-деб сўрадим ундан ўзбекчалаб.\n-Алҳамдулуллоҳ америкаликман, ситезенликни (фуқароликни-ЖМ) ҳам оганман, кеча кеган кегинди эмасман,-деди.\nБу гап менга оғир ботди. Лекин меҳмондамиз, индамай саволимда давом этдим׃\n-Кампитурда ишайман. Праграм тузаман.\n-Шу ерда ўқиганмисиз?\n-Қатта бўларди, шетта бўлмаса?\n-Американи фалон-фалон деяпсиз.Бу худди нонкўрликка ўхшаяпти, ундан кўра, қўйинг, ўзингиз ибрат кўрсатиб, Саудия Арабистонига бориб яшанг ва бу ердагилар ҳам бир кунларини кўрсинлар,-дедим.\n-Сиз Ўзбакистондан кеган ўзбакларнинг мияси ювилган, мана бу америкаликка ўхшайсизлар,-деди у қўлини бигиз қилиб.\n-Агар сиз ҳам шу америкаликка ўхшаганингизда таомдан олдин унга ҳам сўз берармидингиз, у ҳам дуосини айтармиди?-дедим.\n-Айттимки миянгиз ювилган деб. Аллоҳ битта. Бизнинг динимиз охиргиси. Мен ўқиган дуо унга ҳам тааллуқли. Бошқа тилда такрорлашга бало борми?\nУнинг бу гапи кўпчиликка ёқмади ва меҳмонларга қараб дуосини айтишни сўрашди. Улар ҳам шуни кутиб ўтиришган эканми, Худога берган ризқи учун раҳмат айтиб, қўлларини дастурхонга узатишди. Бунда орегонлик дўстларимнинг ҳам таъсири бор. Тушундимки, улар тоқатлиликка, бардошга, бир-бирига ҳурматга ўргатишган экан. Зотан бу емрилиб бораётган дунёмизни сақлаб қолишга интилиш. Бошқача айтганда халқ дипломатияси.\nОрадан ўн йил ўтиб, Реней ва Шёрлини Вашингтонга таклиф этдик. Шёрлининг 70 ёшга кирганини биргаликда нишонладик. Реней ўша кунни эслади ва “Қироатини жуда келтирган эдинг, яна бир ўқимайсанми?” деди.\nДарвоқе, бу ҳам қизиқ воқеа. Лекин унга 10 йил кейинги воқеалар ёзилган бўлимида тўхталамиз.\nҲозир эса 1998 йилга қайтсак. Тил ўрганганим, машина олганим ва ҳайдашни бошлаганим.. ҳақида тўхталмоқчиман.\n« Воқеа ва ривоят Сиёсий латифалар »\nDilshod Tojiddinzoda, on September 29, 2012 at 9:18 pm said:\nYuqori qiziqish bilan o’qiyapman. Davomini tez-tez yozib turing. 🙂\nБошқа дунё « Jahonnoma, on October 2, 2012 at 12:04 am said:\n[…] https://jahonnoma.com/2012/09/26/boshqa5/#more-3304 […]\n[…] 4. Пост Меридиан https://jahonnoma.com/2012/09/18/boshqa4/ 5.Дуохонлик https://jahonnoma.com/2012/09/26/boshqa5/ 6. Тил-туннинг моҳитоби https://jahonnoma.com/2012/10/02/boshqa6/ 7. […]\n[…] 5.Дуохонлик […]


Хитой дунёдаги биринчи квант тажрибаси томон қадам ташлади\n10:27 / 16.08.2016\nХитой квантли коммуникациялар учун дунёдаги биринчи сунъий йўлдошни муваффақиятли орбитага олиб чиқди, деб хабар қилмоқда South China Morning Post.\nҚадимги Хитой файласуфи шарафига номланган "Мо-цзи" қурилмаси "Чанчжэн-2D" ракета ташувчиси ёрдамида орбитага олиб чиқилган. Парвоз Гоби саҳросидаги Цзюцюань космодромидан амалга оширилган.\nНашрнинг қайд этишича, ушбу парвоздан кўзланган мақсадлардан бири – квантли ахборотни узатиш ҳамда Хитой (Пекин) ва Европа (Вена) ўртасида ҳимояланган алоқани ўрнатишдан иборат. Унинг эътиборли жиҳати шундаки, ғаразгўй хакерлар бу каби алоқани буза олишмайди.\n"Ушбу лойиҳа квантли коммуникацияларни жаҳон миқёсида ҳаётга татбиқ этиш имкониятини исботлаши керак. Бу квантли интернетни ривожлантириш йўлида ташланаётган муҳим қадамдир", - деб изоҳ берган австриялик физик олим Антон Цайлингер.


Президент: Маҳалла ходимларини давлат органларидаги раҳбар лавозимларга илгари суриш тизими яратилади - Anhor\nAnhor Все посты Президент: Маҳалла ходимларини давлат органларидаги раҳбар лавозимларга илгари суриш тизими яратилади\nМаҳаллада ишлаётган малакали ва ташаббускор кадрларни давлат идоралари раҳбарлик лавозимларига тавсия этиш тизими йўлга қўйилади. Бу ҳақда давлат раҳбари ўзининг парламентга мурожаатида сўз юритади.\n«Ислоҳотларимиз натижалари, бўлаётган ўзгаришлар ва аҳолининг кайфияти аввало маҳаллада сезилади. Шу маънода, “маҳалла – жамиятимизнинг ёруғ юзи ва виждони кўзгуси”, десак, тўғри бўлади. Шунинг учун барча даражадаги раҳбарлар пастга тушиб, ўз соҳаси бўйича маҳаллалардаги муаммоларни ўрганиши ва уларга ечим топиши, одамлар сезадиган натижани таъминлаши шарт. Бундан буён маҳалладаги ишларнинг аҳволи вазирлик, идоралар ва ҳокимликлар ишини баҳолашда бош мезон бўлади», – дея қайд этади Шавкат Мирзиёев.\nПрезидент маҳалланинг нуфузини, унинг ресурс ва имкониятларини ошириш, ходимларининг моддий таъминотини яхшилаш бўйича дастур ишлаб чиқиш зарурлигини таъкидлади.\n«Жорий йилда туманлар бюджетига қўшимча манбаларнинг камида 10 фоизини бевосита маҳалладаги муаммоларни ҳал этишга сарфлаш бўйича ишларни бошлаб, бу мақсадларга 70 миллиард сўм ажратилди. Энди бу ваколатни янада кенгайтириб, туман бюджети харажатларининг 5 фоизини ҳам ана шундай мақсадларга йўналтириш бўйича янги тартиб жорий этилади. Бунинг натижасида бу янги эксперимент орқали биргина Ғиждувон туманида 8 миллиард сўм ёки Фарғона шаҳрида 11 миллиард сўм маблағ айнан аҳоли долзарб деб ҳисоблайдиган муаммоларни ҳал этиш учун сарфланади.\nМаҳалла раиси ва унинг ўринбосарлари ваколатларини кенгайтириб, уларга аҳоли муаммоларини бевосита ҳал қилиш имконини яратишимиз керак. Бунда маҳалла раисига маҳаллий кенгаш мажлисида кўрилиши мажбурий бўлган масалаларни киритиш ҳуқуқини бериш лозим. Бу орқали муаммоларни тезкор ҳал қилишга эришиш имконияти яратилади» – дейди давлат раҳбари.


Би-Би-Си: Ўзбекистон Туркиядан Муҳаммад Солиҳни чиқариб юборишни талаб қилган « Ўзбекистон Халқ Ҳаракати\nБи-Би-Си: Ўзбекистон Туркиядан Муҳаммад Солиҳни чиқариб юборишни талаб қилган\n25 November 2016 - 14:52\nЎзбек расмийлари ўтган ҳафта Самарқандга ташриф буюрган Туркия Президенти Ражаб Тоййиб Эрдўғон билан музокаралар чоғида Туркиядаги ўзбек мухолифати раҳбари Муҳаммад Солиҳни мамлакатдан чиқариб юборишни талаб қилишган.\nБу ҳақда Бош вазир ва Президент вазифасини бажарувчи Шавкат Мирзиёев пайшанба куни Тошкент шаҳар сайловчилари билан учрашув чоғида маълум қилган.\nУчрашув иштирокчиларидан бирининг Би-би-сига айтишича, жаноб Мирзиёев Муҳаммад Солиҳнинг чиқариб юборилиши Туркиянинг Ўзбекистонга дўстлигининг “амалдаги исботи” бўлишини айтган.\nТуркия тарафининг бу борада ўзбек томонига бирон ваъда берган-бермагани маълум эмас.\nПрезидент Эрдўғоннинг матбуот хизмати вакили Би-би-сига музокаралар тафсилотларидан хабари йўқлигини айтди.\nЎтган жума Эрдўғоннинг Самарқандга ташрифи чоғида икки томон ўзаро алоқаларда “янги саҳифа” очишга келишганлар.\nТуркия Ташқи ишлар вазири Мавлут Човушўғли Ўзбекистон Туркия фуқароларига визани бекор қилиши мумкинлигини айтган.\nАйни манбанинг Мирзиёев сўзларидан иқтибос келтиришича, Туркия томони Самарқанд вилоятининг Ургут туманида ташкил этилиши режаланаётган эркин иқтисодий ҳудудга сармоя киритиш истагини билдирган.\nЖаноб Мирзиёев ўзбек томонининг Муҳаммад Солиҳ билан боғлиқ расмий сўрови тафсилотларини очиқламаган.\nТуркияда вақтинча яшаётган мухолифат раҳбарини қандай асосда чиқариб юбориш талаб этилгани, бу борадаги ҳуқуқий жараённинг бошланган ёки бошланмагани маълум эмас.\nМуҳаммад Солиҳнинг ўзи Би-би-си билан суҳбатда ўзбек томонининг сўнгги талабидан хабари йўқлигини айтди.\n1993 йилдан буён муҳожиротда яшаётган Муҳаммад Солиҳ бундан аввал тўрт марта Туркияни тарк этишга мажбур бўлган\nМуҳаммад Солиҳнинг айтишича, Туркия расмийлари ҳозирга қадар уни бу каби талабдан хабардор қилишмаган.\nАммо у агар Туркия ўзбек томонининг талабини бажариш сари қадамлар қўядиган бўлса, “ҳеч иккиланмай, Туркиядан чиқиб кетишга тайёрлиги”ни айтди.\n“Мен ҳур одамман. Бу ерда меҳмонман, Эрдўғон-мезбон. Шунча пайт бизга бошпана бергани учун раҳмат. Туркияда қолдиринг, деб ёлворадиган ҳолим йўқ”, – деб айтди Муҳаммад Солиҳ.\n1993 йилдан буён муҳожиротда яшаётган Муҳаммад Солиҳ бундан аввал тўрт марта Туркияни тарк этишга мажбур бўлган.\nЎзининг сўзларига кўра, сўнгги бор 1999 йил апрелида турк расмийлари ундан “Ўзбекистон билан муносабатларга салбий таъсир қилаётгани” важидан Туркиядан чиқиб кетишини сўрашган.\nУ 1998 йилда Норвегиядан сиёсий бошпана олган.\nАммо 2005 йил августида АҚШ Конгресси қўмитасидаги чиқиши ортидан Туркия Муҳаммад Солиҳнинг қайтишига изн берганди.\nБританияда чоп этиладиган “Экономист” журнали Туркия ҳукуматининг ушбу қарори ҳақида “Туркия Муҳаммад Солиҳга эшикларини очмоқда” деб ёзган.\nБунинг ортидан Ўзбекистондаги турк бизнесига рейдлар бошланиб кетган ва турк сериалларининг намойиши тақиқланган эди.\nМарҳум президент Ислом Каримов Муҳаммад Солиҳ ва ўзбек мухолифатининг Туркияда бўлишини ўзбек-турк алоқаларининг ривожланиши йўлида асосий тўсиқ деб кўргани ишонилади.\nМуҳаммад Солиҳнинг ўзи ҳар икки томон расмийларида шаклланган бу каби қарашни рад этади.\n“Бу бир баҳона. Мен 1999 йилдан 2005 йилгача, 6 йил давомида Туркияда бўлганим йўқ, аммо муносабатлар ҳечам яхшиланмади. Ўзбекистон ҳукумати Туркиянинг ўзбекларга очилишидан, Туркиядаги демократиядан қўрқади. Туркия очилса, бу ердаги ҳурриятнинг Ўзбекистонга ҳам кириб боришидан қўрқади”, – дейди Муҳаммад Солиҳ.\nШу ой бошида Муҳаммад Солиҳ раҳбари бўлган Ўзбекистон Халқ Ҳаракатининг Истанбулда ўтиши режаланган навбатдан ташқари қурултойи Туркияда амал қилаётган фавқулодда ҳолат боис қолдирилган.\nЎзбекистон маҳкамаси Муҳаммад Солиҳни 1999 йил февралидаги Тошкент портлашларида айблаб, 2000 йилда сиртдан 15 йилга маҳкум этган.\nХалқаро инсон ҳақлари ташкилотлари мухолифат раҳбарига қарши айблар ортида сиёсий важлар турганини айтишади.\n2001 йилда Прага маҳкамаси ўзбек ҳуқуқ-тартибот идораларининг Муҳаммад Солиҳни топшириш ҳақидаги сўровини рад этган.\nТуркиянинг 1999 йилда Тошкент портлашларининг асосий гувоҳларидан бўлган Зайниддин Асқаровни Ўзбекистонга топшириш қарори халқаро танқидларга сабаб бўлган.\nЗайниддин Асқаров 2003 йилда Тошкентдаги қамоқхонада Би-би-сига берган интервюсида Муҳаммад Солиҳнинг портлашларга алоқаси йўқлиги, тергов ва маҳкамада ёлғон гувоҳлик беришга мажбурланганини айтган эди.\n2011 йилда қамоқхонада вафот этган Зайниддин Асқаровнинг қийноқлар натижасида ҳаётдан кўз юмгани иддао қилинган.\nОврўпо Инсон Ҳақлари Маҳкамаси Туркиянинг Асқаровни Ўзбекистонга топшириш қарорини ноқонуний деб топган.\n“Ҳокимлар сайланиши мумкин”\nТошкент шаҳри сайловчилари билан учрашувда иштирок этган манбанинг билдиришича, жаноб Мирзиёев шунингдек, келажакда маҳаллий ҳокимларнинг халқ томонидан сайланиши мумкинлигига ишора қилган.\nУ шунингдек, Бош вазирнинг вирутал қабулхонасига келиб тушган таклиф ва шикоятлар сони 170 мингдан ошиб кетганини маълум қилган.\nУнинг сўзларига кўра, бу шикоятларнинг 78 фоизи асосли ва ўз тасдиғини топган.\nЖаноб Мирзиёев одамлар ҳуқуқ-тартибот идоралари ва маҳаллий ҳокимиятлар фаолиятидан норози эканини таъкидлаган.\nАммо ҳукумат порталида чоп этилган расмий хабарда Мирзиёевнинг Туркия Президенти билан музокараларига доир тафсилотлар ва маҳаллий ҳокимиятлар фаолиятига оид танқидларига ўрин берилмаган.


Инсоният юлдузлари (6-қисм) — KUKALDOSH.UZ\nИнсоният юлдузлари (6-қисм)\nИнсоният юлдузлари туркум мақолаларимизнинг ушбу қисмида ташқи кўринишидан Расулуллоҳ соллаллоҳу алайҳи васалламга ўхшайдиган саҳобалар ҳақида суҳбатлашишни лозим деб билдик.\nЖаъфар ибн Абу Толиб розияллоҳу анҳу Набий соллаллоҳу алайҳи васалламнинг амакиларининг ўғли, исломга биринчи бўлиб кирган саҳобаларнинг бири ва Али ибн Абу Толиб розияллоҳу анҳунинг туғишган акаларидир.\nАбу Ҳурайра розияллоҳу анҳудан ривоят қилинади: “Жаъфар мискинларни яхши кўрарди. Улар билан бирга ўтириб, уларнинг хизматларини қиларди ва улар ҳам унинг хизматини қилардилар. Расулуллоҳ соллаллоҳу алайҳи васаллам уни Абул Масокин (мискинларнинг отаси) деб кунялаганлар ва у кишига “Сен менга хулқим ва хилқатим (тана тузилишим)да ўхшайсан”, деганлар.\nАбу Суфён ибн Ҳорис розияллоҳу анҳу. Тўлиқ исмлари Муғийра ибн Ҳорис ибн Абдулмуттолиб ибн Ҳошимдир. Набий соллаллоҳу алайҳи васалламнинг амакиларининг ўғли бўлиб, Ҳалима Саъдийя орқали эмикдош ака-ука ҳисобланадилар. Абу Суфён ибн Ҳорис розияллоҳу анҳу Макка фатҳида мусулмон бўлди ва шу кундан бошлаб Набий солаллоҳу алайҳи васаллам билан бирга бўлди.\nҲошим ибн Урва отасидан ривоят қилади: Расулуллоҳ соллаллоҳу алайҳи васаллам: “Абу Суфён ибн Ҳорис жаннат йигитларининг саййидидир”, дедилар.\nҲасан ибн Али ибн Абу Толиб розияллоҳу анҳу. Расулуллоҳ соллаллоҳу алайҳи васалланинг набиралари, мўминларнинг амири. У киши ҳижрий учинчи йил рамазон ойининг ўрталарида Мадинаи Мунавварада туғилганлар.\nУсома ибн Зайд розияллоҳу анҳудан ривоят қилинади: Набий соллаллоҳу алайҳи васалламнинг олдиларига баъзи юмушларим учун бордим. Расулуллоҳ соллаллоҳу алайҳи васаллам: “Бу икки болам (Ҳасан ва Ҳусайн) Фотиманинг ўғиллари, Аллоҳим мен у иккисини яхши кўраман, сен ҳам у иккисини яхши кўргин ва у иккисини яхши кўрган кишиларни ҳам яхши кўргин”, дедилар.\nҲусайн ибн Али ибн Абу Толиб розияллоҳу анҳу. Расулуллоҳ соллаллоҳу алайҳи васалламнинг набиралари. У киши ҳижрий тўртинчи йил шаъбон ойида Мадинаи Мунавварада туғилганлар.\nИбн Умар розияллоҳу анҳумодан ривоят қилинади: “Расулуллоҳ соллаллоҳу алайҳи васалламни “Улар (яъни Ҳасан ва Ҳусайн розияллоҳу анҳумолар) мени дунёдаги икки райҳонимдир”, деганларини эшитдим”.\nАнас розияллоҳу анҳудан ривоят қилинади: У киши айтадилар: “Ҳасан ва Ҳусайн инсонларнинг ичида Расулуллоҳ соллаллоҳу алайҳи васалламга энг ўхшашроқларидир”.\nАвн ибн Жаъфар ибн Абу Толиб розияллоҳу анҳу Расулуллоҳ соллаллоҳу алайҳи васалламнинг (жиянлари) амакиваччаларининг ўғли. У киши Ҳабашистонда туғилганлар ва оталари билан Хайбар ғазотида қайтиб келганлар.\nАбдуллоҳ ибн Жаъфар ибн Абу Толиб розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам: “Авн менга хулқим ва хилқатим (тана тузилишим)да ўхшайди”, деганлар.\nСоиб ибн Убайд ибн Абдуязид ибн Ҳошим ибн Мутталиб ибн Абдуманоф имом Шофеъий раҳматуллоҳи алайҳининг боболари. Бадр куни мушриклар томонда Бани Ҳошим уруғининг байроқдори бўлган. Кейин асирга тушиб, тўлов эвазига озод бўлганларидан кейин мусулмон бўлганлар.\nАнас ибн Молик розияллоҳу анҳудан ривоят қилинади: “Кунларнинг бирида Расулуллоҳ соллаллоҳу алайҳи васаллам чодирларида эдилар, Соиб ибн Убайд ўғли билан келиб қолди. Расулуллоҳ соллаллоҳу алайҳи васаллам: “Кишининг отасига ўхшашлиги саодатидандир”, дедилар”.\nИбн Калбий:“У Набий соллаллоҳу алайҳи васалламга ўхшарди”, деганлар.\nМахсус савдо номи ёки ўзига хос савдо белгисидан (trade mark) фойдаланиш ҳуқуқи.


“Olmazor business city”\n“Olmazor business city” 10.10.2019 15:15\nШу ерда Олмазор тумани фаоллари билан мулоқот бўлди. Аҳоли фаровонлигини ошириш, бандлигини таъминлаш, ёшлар тарбиясига эътибор қаратиш, жиноятчиликнинг олдини олиш, юртимизда рўй бераётган, ўзгаришларни тарғиб қилиш ҳақида сўз юритилди.\nБир пайтлар Ўзбекистон чиннисининг довруғи бутун жаҳонга танилган. 1952 йилда қурилган Тошкент чинни заводида ишлаб чиқарилган маҳсулотлар халқаро кўргазмаларда совринли ўринларга сазовор бўлган, кўплаб мамлакатларга экспорт қилинган. Масалан, Ўзбекистон халқ рассоми Ёқуб Қорибоевнинг “Оқ олтин” – халқ тилида пахта гулли чинни номи билан машҳур тўплами Лейпциг шаҳрида, рассом Анвар Нўъмоновнинг “Тонг” тўплами Загреб шаҳрида бўлиб ўтган халқаро кўргазмаларда олтин медаль билан тақдирланган.\nМустақиллик йилларида Тошкент чинни заводи ғоят ачинарли аҳволга келиб қолганди. Заводга 98 фоиз хом ашё четдан келтирилган. Бу таннархга таъсир этган. Ишлаб чиқариш замон талаблари асосида ташкил этилмагани, бозор ўрганилмагани, асосийси, маҳсулот таннархи қимматлиги боис корхона 2005 йилга келиб фаолиятини бутунлай тўхтатди.\nУшбу турдаги маҳсулотларга бўлган талабни қондириш ва маҳаллий чинни саноатини яна тиклаш мақсадида бундан бир неча йил аввал Термиз туманида “Сурхон Термиз чинни” МЧЖ ташкил этилди. Бу ерда бугунги кунда элликка яқин турдаги чинни буюмлар ишлаб чиқарилиб, маҳсулотнинг бир қисми қўшни Афғонистон ва Тожикистонга\nэкспорт қилинмоқда. Хом ашё Сурхондарё вилоятидаги Жерданак каолин конидан олинади. У хориждаги каолин хом ашёси билан бемалол рақобатлаша олади.\nТошкент чинни заводи бу борадаги изланишларнинг навбатдагиси бўлди. Аҳамиятлиси, илгариги заводдан фарқли равишда янги корхона 100 фоиз маҳаллий хом ашё асосида ишлайди. Хусусан, гил тупроқли сланец Жерданак конидан, кварц қуми ва дала шпати Самарқанд вилоятидаги\nИнгичка конидан, доломит Қашқадарё вилоятнинг Деҳқонобод ва ўузор туманларидаги конлардан келтирилади. Бу маҳсулот таннархи анча арзон бўлади, деганидир.\n– Мамлакатимизда шунча уйлар қуриляпти, одамларнинг ҳаёт сифати ўзгаряпти, – деди\nПрезидент. – Янги уйга кўчган ҳар бир оила албатта чинни буюмлар сотиб олади. Юбилейлар, фестивалларга бағишланган, совға учун тўпламлар ҳам чиқариш мумкин. Бунинг учун дизайн устида ишлаш, бозор талабини ўрганиб, олимлар ва технологлар билан ҳамкорликда замонавий маҳсулотлар тайёрлаш, янги брендлар яратиш керак. Масалан, миллий нақшларимиз, сўзаналаримиз бу борада катта манба бўла олади.\nПрезидент Шавкат Мирзиёев, шунингдек, “Tashkent Сity” халқаро ишбилармонлик марказининг қуриб битказилган илк объектлари – Конгресс холл ва “Hilton” меҳмонхонасини бориб кўрди.\n“Tashkent City” бизнес марказлар, меҳмонхоналар, офислар, кўп қаватли уйлар, ресторанлар ва бошқа объектларни ўз ичига олган замонавий шаҳарча бўлади.\nПрезидентимиз жорий йил 14 март куни “Tashkent City”да амалга оширилаётган қурилиш ишлари билан танишган ва Конгресс холлнинг асосий зали, ҳар бир хонасини кўздан кечириб, уларнинг қандай безатилиши, жиҳозланиши, меҳмонлар учун қулай шароит яратилиши, халқаро саммитлар чоғида кўплаб делегациялар қатнашишини инобатга олиб, юқори мартабали меҳмонлар ва иштирокчиларнинг ҳаракатланиши, икки ва кўп томонлама учрашувлар ўтказиши, дам олиши учун кенг имкониятлар яратиш бўйича кўрсатмалар берган эди.\nУшбу кўрсатмалар асосида “Tashkent City” ҳудудидаги қурилиш ишлари 7 лотга бўлинган ҳолда амалга оширилмоқда. Конгресс холл ва “Hilton” меҳмонхонаси бешинчи лотда барпо этилган.\nБеш юлдузли “Hilton” меҳмонхонасининг умумий майдони 51 минг квадрат метр. 21 қаватли ушбу иншотнинг баландлиги 85,5 метр. 258 та номер мавжуд. Пардозлаш ва жиҳозлашда замонавий дизайн ва ёрқин ранглар кенг қўлланилгани кишига хуш ёқади. Барча замонавий меҳмонхоналарда бўлгани каби бу ерда ҳам бир нечта ресторан, бассейн, спорт зал, спа ва бошқа салонлар бор. Хизматлар тури кўп, сифати юқори даражада.\n“Tashkent City”да қурилиш ишлари давом этмоқда. Бу ерда 8, 9, 20, 21, 26, 28, 30, 33, 51 қаватли турар жойлар, меҳмонхона бинолари, савдо ва хизмат кўрсатиш мажмуалари, минглаб машиналар учун мўлжалланган ер ости автомобиль турар жойлари, болалар боғчаси ва соғломлаштириш маркази барпо этилади.\nНафақат Ўзбекистонда, балки, Марказий Осиёда янги, замонавий қурилиш технологиялари асосида барпо этилаётган “Tashkent City” кўркамлиги ва муҳташамлиги билан дунёнинг энг гўзал шаҳарлари билан бўйлаша олади.


Ўзбекистонга қор бўрони ёпирилди. Электр таъминотида узилишлар бошланган, ЙПХ ҳайдовчилардан заруратсиз машина ҳайдамасликни сўрамоқда - Daryo\n11:21, 22.01.2021 89974\nЎзбекистоннинг барча вилоятларида қор бўрони кузатилмоқда. ИИВ ЙҲХББ ахборот хизматининг маълум қилишича, ҳозирда ҳудудий ЙҲХБ ва йўлга масъул ходимлар томонидан йўлни қордан тозалаш ишларига махсус техникалар жалб этилган.\nФавқулодда вазиятлар вазирлиги Ўзбекистоннинг шимолий вилоятларида, хусусан, Хоразмда об-ҳаво кескин совуб кетганини маълум қилиб, кучли қор ёғаётгани тасвирланган суратлар билан бўлишди. Вилоятнинг кўплаб туманлари электр таъминотисиз қолган. Йўлларда музламаларнинг олдини олиш мақсадида туз-қум аралашмаси сепилмоқда. Шунингдек, Қарши шаҳар ҳокимлиги ахборот хизматининг ёзишича, шаҳардаги йўлларнинг қатнов қисмига ҳам музламага қарши қум ва туз аралашмаси сепиб чиқилмоқда.\nФото: Қарши шаҳар ҳокимлиги\nФВВ Қамчиқ довонида кучли қор ёғиши кузатилаётгани сабаб йўллар махсус техникалар ёрдами тозаланаётгани тасвирланган видео билан бўлишди. Шунингдек, ижтимоий тармоқларда довон йўлида тирбандликлар юзага келгани тўғрисида хабарлар тарқалган.\nTelegram’даги «Андижон бугун» каналида эса вилоятда қор бўрони сабаб юзага келган кўнгилсиз ҳодисалар тўғрисида маълумот берилмоқда. Хусусан, Андижон шаҳридаги «Рубоий» кафеси олдидаги реклама баннери устуни шамолда эгилиб кетган.\nФото: Telegram / «Андижон бугун»\nБундан ташқари, Боғишамолдаги эски машина бозоридаги дўконнинг томи учиб кетиб, Damas устига қулаган, Шаҳрихонда «Ватанпарвар» ташкилотининг томи шамолда учиб кетиб, Эсперо ва Damas’ни босиб қолган, Асакада бодринг экилган иссиқхоналарнинг плёнкаси учиб кетган.\nАввалроқ Ўзбекистонда ҳафта охирларига бориб ҳаво кескин совиб, қор ёғиши ҳақида маълум қилинганди. Шу билан бирга, Тошкент ИИББ пойтахтда кучли шамол бўлиши кутилаётгани сабабли аҳолини огоҳлантирди.\n11:39, 18.11.2021 150021\n16:53, 12.11.2021 137775\n14:21 Бугун 2368\n14:12 Бугун 2008\n13:56 Бугун 2308\n13:54 Бугун 3166\n09:06, 30.11.2021 97347\n07:05 Бугун 62297\n11:58, 30.11.2021 55810\n20:22, 29.11.2021 54243


Масиҳий муаллим: Қурбонлик қони билан гуноҳлар ювилиши\nҚурбонлик қони билан гуноҳлар ювилиши\nМенга олдинги мақолалар бўйича шундай савол тушди:\n"Худо назарида Исонинг қони жуда ҳам катта қадрга эга бўлгани учун, У унга қандайдир нарса қўшилиши ёки аралашишига йўл қўймайди” – деган фикрни қандай тушунса бўлади? Қандай қўшилиш ёки аралашиш ҳақида гап кетаяпти? Олдиндан рахмат.\nШу саволга берган жавобим:\nСаволингизга қисқача жавоб: фақат Исо қони орқали биз нажот топамиз, шунинг учун Унинг қонига бошқа ҳеч нарса қўшиш ёки аралаштириш мумкин эмас. Галатияликларга ёзилган мактуб бунга яққол мисол бўла олади, у ерда хушхабарга хатна (суннат) қилиш қўшилганлиги ҳақида гап кетади, Павлус айнан шундай қўшилишга қарши чиқади. Хушхабар эса Исо Масиҳ ва Унинг хочда михланганлиги ҳақидадир.\nЭнди шу саволга тўлиқроқ жавоб:\nЛевийлар 7:11 “Тана жони қондадир, Мен уни (қонни) сизларга қурбонгоҳ устида бердим, токи қон орқали жонингиз оқлансин: зеро жонни қон оқлайди (поклайди, яраштиради)”.\nДемак Исо Масиҳ хочда ўлиб, Ўз қонини тўкканда – У Ўз жонини берган эди; бу эса нажот топишнинг ягона йўлидир. Инсон гуноҳкор бўлгани учун, у ўлимга муносибдир, чунки гуноҳнинг эвази – ўлим (Рим. 6:23). Лекин Худо одамга шу вазиятдан қандай қутулиш йўлини кўрсатди – бу қурбонлик қилиш эди. Яъни гуноҳкор инсон учун айбсиз жон қони тўкилиб, унга кечирим берилади. Эски Аҳддаги қурбонликлар Исо Масиҳ қурбонлигига ишора қилади; улар соя эди, Исо Масиҳ эса ҳақиқий қурбонликдир. Шунинг учун (Ибтидо 4-боб) Худо Қобил ҳадясини қабул қилмасдан, Ҳобилнинг қурбонлигини қабул қилади. Чунки Ҳобил ўз гуноҳи учун қўй қонини тўкиб, қурбонлик келтирди, Қобил эса бундай қилмади, у бошқа йўл билан Худога яқинлашмоқчи бўлди. Лекин Худога яқинлашишнинг йўли битта – у ҳам бўлса Исо Масиҳ қони орқалидир.\nЮқоридаги оятда Худо шундай деяпти “Мен сизларни оқлаш учун Ўз жонимни, Ўз қонимни бердим; оқланиш Менинг қонимдадир”. Демак хочда Исо қони тўкилгани учун биз оқланиб, покланишимиз мумкин.\nНажотимиз Исо қони ва яна бошқа нарсага боғлиқ эмас, фақат Исо қонига боғлиқ! Айримлар Исо қурбонлигини ва қонини рад этишади, яна бошқалар эса Исонинг қурбонлиги ва қонига ниманидир қўшмоқчи бўлишади. Бу иккала йўл ҳам нотўғри ва охири ёмон бўлади. Муқаддас Калом бўйича эса нажот (оқланиш, покланиш ва муқаддасланиш) фақат Исо қони орқали содир бўлади.\nМана шу фикрни сизга билдирмоқчи эдим; қуйидаги оятларни ўқиб кўринг:\nАгар сизда қандайдир савол бўлса, "коммент" сўзига босиб ўз саволингиз ёки изоҳингизни ёзиб қолдирсангиз бўлади.\nИмон билан оқланиш\nЗеро Худо оламни шунчалик севдики...


2019-2020 й. январь-июнь ойларида жисмоний шахслар томонидан амалга оширилган операциялар ҳажми - Ўзбекистон Республикаси Марказий банки\n2019-2020 й. январь-июнь ойларида жисмоний шахслар томонидан амалга оширилган операциялар ҳажми\nЯнгиланган сана: 15 Июл 2020, 15:09\nЖорий йилнинг биринчи ярим йиллигида жисмоний шахслар томонидан сотилган чет эл валютаси миқдори 2,2 млрд. АҚШ долларини ташкил этиб, аввалги йилнинг мос даврига нисбатан 57 фоизга ёки 797 млн. долларга ошди.\nЖисмоний шахслар томонидан сотиб олинган валюта ҳажми эса 1,7 млрд. долларга тенг бўлиб, ушбу кўрсаткич ўтган йилнинг мос даврига нисбатан 3 баробар ошди (2019 йилнинг мос даврида - 557 млн. долл.).\nНатижада ушбу операциялар бўйича ижобий сальдо (соф таклиф) 491 млн. долларга етиб, ўтган йилнинг мос даврига нисбатан 351 млн. долларга (ёки 42 фоизга) камайди.\nОхирги янгиланиш: 15.01.2021, 19:53 (GMT+5)


Ўзбекистон президенти ижара ҳақларининг минимал миқдорини белгилаб берди\nЎзбекистон президентининг қарори билан 2014 йил 1 январидан бошлаб бинолар ва автотранспорт воситалари учун ижара ҳақининг минимал миқдори белгиланди.\nҚарорда айтилишича, жорий йилда турар – жой учун мўлжалланмаган бинолар ижара ҳақи 1 квадрат метрга Тошкентда 6000 сўм, Нукус ва вилоят аҳамиятидаги шаҳарларда 4000 сўм, бошқа аҳоли пунктларида 2000 сўм қилиб белгиланди.\nИжарадан тўланадиган солиқ миқдори эса 7,5 фоизни ташкил қилади. Мазкур тарифлар асосида ҳисобланганда, Тошкентда 100 квадрат метрли офисни ижарага берган шахс ҳар ойда 45 минг сўм солиқ тўлаши шарт бўлади.\nЎзбекистон президентининг қарорида енгил автомашина учун бир ойлик ижара ҳақи 220 минг сўм, микроавтобус, автобус ва юк ташувчи машиналар учун 430 минг сўм қилиб белгиланган.\nТурар-жой учун мўлжалланган бинолар ижара ҳақи эса 2013 йилда белгиланган нархдан оширилгани йўқ. Эслатиб ўтамиз, 2013 йилда турар –жой бинолари учун ижара ҳақи бир квадрат метрга Тошкентда 3000 сўм, Нукус ва вилоят аҳамиятига эга шаҳарларда 2000 сўм, бошқа аҳоли пунктларида 1000 сўм қилиб белигланган эди.


Мусулмон севгиси « O'zbekiston ERK Demokratik Partiyasi\n26 April 2017 - 10:00\n– Бу сувни мендан бурун шу товуш эгасига элтиб бер. Бир йўлдошим яраланиб сувсаб ётар экан, мен ичолмайман.\n– Шу йўлдошим сувсиз экан, мен ичолмайман, бер сувингни шунга.\n– Сувингни мендан бурун шу товуш эгасига бер! – деди ва ўзи ичмади.\n– Эй, воҳ!.. Бу ҳам ўлиб қолибди! – деб сувни тўкди.


Сеҳрланган “Олд Траффорд”да истаганингизга эриша оласиз – Роналду | Qalampir.uz\nСеҳрланган “Олд Траффорд”да истаганингизга эриша оласиз – Роналду\nСпорт\t12 Сентябрь 10:54 4346\nКеча, 11 сентябрь куни Криштиану Роналду “Манчестер Юнайтед”га қайтгач, илк бор майдонга тушди ва “Ньюкасл”га қарши кечган баҳсда дубль қайт этди. Учрашувдан сўнг, у ўзининг Instagram саҳифасида таассуротлари билан ўртоқлашди.\n“Бугун стадионимиз нима учун “орзулар театри”, деб аталишини тушундим. “Олд Траффорд” мен учун сеҳрли ўлкадек туюлаверади. Бу ерда истаганингизга эриша оласиз. Жамоадошларим ва содиқ мухлисларимиз билан биргаликда доимо олға интиламиз. Мен қайтганимдан фахрланаман. “Ман Юнайтед” сафида яна Премьер лигада ўйнаяпман, лекин биринчи навбатда жамоага ёрдам бераётганимдан хурсандман”, дейди Роналду.\nЭслатиб ўтамиз, Роналду 12 йиллик танаффусдан сўнг, МЮ сафига қайтди ва биринчи учрашувда рақиб дарвозасини икки марта ишғол этди. Бу унинг учун фаолиятидаги 200-дубли бўлди.\nМаълумот учун, Криштиану Роналду “Манчестер Юнайтед”да ўтказган олти мавсуми давомида 292 та ўйинда майдонга тушиб, рақиблар дарвозасини 118 марта ишғол этган. “Манчестер Юнайтед” билан 3 марта АПЛ чемпионлиги ва Чемпионлар лигаси олтин медалини қўлга киритган.\nМЮ Роналду Алекс Фергюсон Олд Траффорд\n22 Октябрь 14:00 28352\n24 Октябрь 22:45 26003\n23 Октябрь 22:25 21541\n22 Октябрь 22:47 21203\n22 Октябрь 09:22 19635


Сирдарёда катта кўпкари ва кураш ўтказилди. Илғор фермерларга “Президент совғаси”- “Дамас” автомашиналари топширилди - Халқ сўзи\n15:48 09 Декабрь 2019 Жамият\nШу ернинг ўзида жорий йилда юқори ҳосилдорликка эришган бир гуруҳ фермерларга “Президент совғаси”- “Дамас” автомобиллари топширилди.\nСўнгра Гулистон шаҳридаги “Баҳор” ресторанида байрам дастурхони ёзилди,куй-қўшиқлар ижро этилди. Мазкур тадбир доирасида ҳам бир гуруҳ қишлоқ хўжалиги ходимларининг самарали ва намунали меҳнатлари муносиб тақдирланди. Уларга “Илғор фермер”, “Меҳнаткаш деҳқон” ва “Намунали томорқачи” кўкрак нишонлари тантанали равишда топширилди.\nМаълумот учун. Кейинги йилларда соҳада амалга оширилаётган кенг кўламли ислоҳотлар туфайли вилоят қишлоқ хўжалигида юқори даражадаги ўсишга эришилди. Хусусан, ҳудудда кластер тизими тобора кенг йўлга қўйилмоқда. Томчилатиб суғориш ва бошқа ҳар жиҳатдан тежамкор ҳамда самарали инновацион технологияларни қўллаш кўлами ортмоқда. Яна бир жиҳат шуки, амалга оширилган зарур тадбирлар ва янгича ёндашувлар натижасида йиллар давомида фойдаланишга яроқсиз бўлиб келган бир неча минг гектар экин майдонларида бугун яна қишлоқ хўжалиги экинлари ўстирилаётир.\nБайрам тадбирларида Сирдарё вилояти ҳокими Ғ. Мирзаев иштирок этди.


Ўзбекистон Ёзувчилар уюшмаси » ҲИНДИСТОНДА ТОЖМАҲАЛЛАР КЎП…\nАсосий Ёднома ҲИНДИСТОНДА ТОЖМАҲАЛЛАР КЎП…\nҲиндистон… Аввалига болалигимда кўрган ҳинд кинолари таъсирида, кейинроқ Мирзо Бобур ҳазратлари шахсияти, ижодиётига нисбатан қалбимда пайдо бўлган беқиёс эҳтиром сабаб, бу қадим юртни, лоақал бир марта бўлсин, зиёрат қилиб келиш орзусида юрардим. Ниятим холис эканми, ҳеч кутмаган еримда, бунинг имконияти пайдо бўлди. Боз устига шунчаки сайру саёҳат эмас, балки шарафли бир хизмат билан – Мирзо Бобур ва бобурийлар ҳамда бошқа буюк ватандошларимизга оид Ҳиндистон кутубхоналари, архив ва музейларида сақланаётган қўлёзмалар, турли бадиий, илмий, тарихий ҳужжатларни излаб топиш, ўрганиш, улардан нусхалар кўчириб келишни мақсад қилган ижодий гуруҳ аъзоси сифатида бу сеҳрли ўлкага борадиган бўлдим.\n2018 йилнинг 11 августи. Шу куни бизнинг Ҳиндистон сафаримиз бошланди. Ҳамроҳларимни билмадиму, аммо бу сана ҳеч қачон менинг ёдимдан чиқмайди. Чунки мен кўп йиллик орзуимга етган, қадим ва сеҳрли бир ўлка тупроғига илк бор қадам қўйгандим. Бобур халқаро фонди раиси, Ўзбекистонда хизмат кўрсатган маданият ходими, фидойи инсон Зокиржон Машрабов бошчилигидаги Ваҳоб Раҳмонов, Абдурасул Жумақулов, Аҳроржон Машрабовдан иборат гуруҳимиз даставвал ҳазрат боболаримиз хоки-туроби ётган табаррук манзилларни зиёрат қилдик, дуою хайрлар қилинди ҳамда улар бунёд этган тарихий-меъморий обидаларни бориб кўрдик.\nЗокиржон ака бундай сафарларнинг ҳадисини олган одам. У киши Бобур ва бобурийлар меросини, тарихини ўрганиш истагида дунёнинг кўплаб мамлакатларига илмий-ижодий сафарлар ташкил этган. Шубҳасиз, катта натижаларга эришган. Халқимизнинг улуғ адиблари бу илмий-ижодий сафарлардан руҳланиб, асарлар ёзишди. Олимларимиз кўплаб тадқиқотлар олиб бориб, янги-янги изланишлар натижаларини тақдим этишди. Дунёнинг турли нуқталаридаги бобуршунос олимлар бир-бирини яқиндан танийдиган, бир-бири билан ҳамкорлик қиладиган бўлди. Шукрлар бўлсинким, Андижондаги “Боғи Бобур” бугун гул-гул яшнаб турибди. Ана шу боғда Бобур Мирзонинг рамзий қабри ва ҳайкали, “Бобур ва жаҳон маданияти” музейи барпо этилган. Бобур ҳаёти ва меросини ўрганишга бағишланган халқаро илмий экспедиция томонидан олиб келинган ноёб қўлёзмалар, китоблар ва тарихий ашёлар ўрин олган музей Ўзбекистондаги диққатга сазовор масканлардан бирига айланиб улгурди. “Бобур ва дунё” журнали фаолият юритишни бошлади. Бундай натижалар ҳақида яна қанча сўз юритсак бўлади. Натижалар эса сафарга аъло даражада тайёргарлик билан бўлади. Бу гал ҳам шундай бўлди. Зокиржон ака Машрабовнинг кўрсатмалари асосида ҳаммасини шу ернинг ўзида режалаштирдик. Шу ердан туриб Ҳиндистондаги кутубхона, музей, архивлар хазиналарини имкон қадар ўргандик. Ва булар ҳақида Ўзбекистон Республикасининг Ҳиндистондаги фавқулодда ва мухтор элчиси Фарҳод Арзиевга хабар бердик. Элчи ва унинг ходимлари ҳам биз учун кўп маълумотлар тўплаб қўйгани, Ҳиндистонга келгач, биргаликда қатъий режа асосида иш тутиш зарурлигини айтишди.\nДастлаб Ҳумоюн Мирзо мақбарасини, кейин Хусрав Деҳлавий, Мирза ўолиб, Мирзо Абдулқодир Бедил қабрларини зиёрат қилдик. Руҳиятимда ажиб бир енгиллик ҳис этиб, дилим ёришгандан ёришиб борарди. Дунёнинг турли нуқталаридан келган сайёҳлар Ҳумоюн саройи, Лаълқалъа, Тожмаҳал каби тарихий обидаларни маҳлиё бўлиб, ҳайрат билан томоша қилишаётганини кузатарканман, ич-ичимдан фахрланаман. Айни чоғда дилимнинг қай бир нуқталарида маҳзун, армонли бир туйғулар уйғонаётганини ҳам пайқайман: тарих ғилдираги хиёл бошқача айланганида, эҳтимол, Бобурийлар сулоласи барпо этган улуғ масканлар – бугунги кунда бизнинг юртимизда – Андижондами, Самарқанддами, Шаҳрисабздами қўр тўкиб турган бўлармиди?! .\nҲиндистоннинг миллий музейи ва миллий архиви Деҳли шаҳрида жойлашган экан. Шаҳар томон борарканмиз, йўл кўрсаткичларидаги ёзувларга кўзим тушиб ажабландим. Биз Деҳли деб ўрганганимиз сўзи Делҳи шаклида ёзилган эди. Аввалига ёзувда хато кетган шекилли деган мулоҳазага бордим. Йўқ, қарасам, ҳамма жойда шунақа ёзилган. Кейин сўраб билсам, ҳинд лафзида бу шаҳар номи аслида Делҳи экан, бу дил шаҳри, муҳаббат шаҳри деган маънони англатаркан.\nДеҳли миллий музейи… Музей мозий сўзидан олинган эмасмикан деб қўяман баъзида. Музей заллари бўйлаб кезарканмиз, бир нарсадан завқим келади. Биз учун гиднинг ҳожати йўқ, Зокиржон ака ҳақиқий ҳиндшунос бўлиб кетган экан. У бизни сира зериктирмайди. Музейдаги ҳар бир экспонат, айниқса, у темурий, ё бобурийларга оид бўлса шундай таърифлаб кетадики, қўяверасиз. Ҳақиқий юртпарвар, миллатпарварлик бундан ортиқ бўлмаса керак. Яна бир нарса: Тошкентдан неча минг чақирим нарида, Ватандан олисда сенга, сенинг аждодларингга тегишли буюмлар, аслаҳа-анжомларни кўриб туриш, боз устига улар қанчалар эҳтиром ва эҳтиёт ила сақланаётганига гувоҳ бўлиш нақадар мароқли экани, кишига қанчалар фахру ғурур бағишлашини сўз билан ифодалашим қийин…\nҲиндистон Миллий музейининг қадимий қўлёзмалар экспозицияси… У жуда бой бўлиб, қувонарли жиҳати бобурийлар даврига оид ашёлар бу бўлимда салмоқли ўрин тутар экан. Биз бу ерда Акбаршоҳ топшириғи билан Абдураҳим Хонухонон томонидан туркийдан форсчага ўгирилган “Бобурнома”ни кўрдик. Қуръони каримнинг Шоҳжаҳон томонидан кўчирилган нусхаси ҳам сақланаётган эканки, у хаттотлик санъатининг энг нодир намунаси сифатида бизни ҳайратга солди. Ҳиндистон Миллий музейи ва архивидаги Бобур Мирзо, Ҳумоюн Мирзо, Акбар Мирзолар ҳақида ҳикоя қилгувчи “Иқболномаи Жаҳонгирий”, Бобур ҳазратлари билан бирга ҳинд ўлкасига келган, Ҳумоюн даврида ҳам яшаган шоир Ҳаким Қандаҳорийнинг “Гули рангин”, Бобур Мирзо “Девон”и, Ҳамидабону томонидан ёздирилган “Баёз”лар чин маънода улкан хазинадир. Бу каби китобларнинг катта эътибор билан сақланаётганини кўриб қувончимизни яширмадик. Музей ходимлари ҳинд халқининг бобурийлар сулоласига эҳтироми юксак эканлигини алоҳида таъкидлашди. Бир неча кунгина муқаддам, яъни 7-8 август кунлари биз бунинг ҳаётий исботини кўргандик. Тошкентда бўлиб ўтган “Ўзбек мумтоз ва замоний адабиётини халқаро миқёсда ўрганиш ва тарғиб қилишнинг долзарб масалалари” мавзусидаги халқаро конференцияда иштирок этган ҳиндистонлик профессор Азизиддин Ҳусайн Заҳириддин Муҳаммад Бобурнинг девони нашр этилгани хабарини етказган эди. Шундан ҳам англашиладики, бобурийларга оид барча илмий, ижодий мерослар бу диёрнинг барча нуфузли кутубхона ва музейларида сақланади. Қувончли томони, улар ҳам бу улуғ сулолани чуқур ўрганишни ўз вазифалари, ватанпарварлик бурчлари ҳисоблашади.\nБиз ноёб қўлёзмалар нусхаларини қўлга киритиш мақсадида Рампур шаҳрида ҳам бўлдик. Бу ерда нафақат Ҳиндистонда балки, бутун дунёга довруғи кетган Рампур Разо деган кутубхона бор. Мазкур кутубхона ХVIII асрда бунёд этилган. Кутубхонада улуғ сўз салафларидан мерос дурдоналар ҳамда бобурийлар тарихига оид жуда кўп китоблар бор. Улар орасида “Бобурнома”нинг ноёб қўлёзмаси борлиги китоблар уйининг қандай нуфузга эга эканлигини англатади. Эсимда бор, бундан бир неча йиллар муқаддам Азизиддин Ҳусайн Разо кутубхонаси хазинаси ҳақида шундай мазмунда сўз юритган эди: “Бобур девони”нинг қўлёзма нусхаси кутубхонамиздаги энг ноёб ва қадрли манбалардандир. Бу асар бизга Бобурнинг буюк қалбидан – ҳар доим эзгуликка ишониб яшаганидан сабоқ беради.”\nРампур Разо кутубхонаси директори, профессор Сайид Ҳасан Аббос биз борган пайтда хизмат сафарида экан. Аммо унинг ўғли, кутубхона илмий ходими, шоир Сайид Нақи Аббос бизни очиқ чеҳра билан кутиб олди. Форс тилида бурро сўзлайдиган бу инсон билан тезда тил топишдик. Олдиндан бизнинг келишимиз ҳақида хабар берилган экан. Шу боис бизга жуда кўп қўлёзмаларни кўрсатишди. Булар орасида “Бобурнома”нинг туркий тилдаги Ҳайдаробод нусхаси ҳам бор экан. Гарчи бу нусха юртимиздаги илмий жамоатчиликка маълум бўлса-да, қўлёзманинг асл нусхасини кўриш кишига бир олам ҳаяжон бағишлар экан. Рашидиддин Фазлуллоҳ Ҳамадонийнинг “Жомеъ ат-таворих” китоби ҳам биз учун катта бойлик бўлди деб ҳисоблайман. Ахир, улуғ аждодлар, уларнинг ҳаёт йўллари, қилган ишлари тўғрисида ҳикоя қилгувчи манба кимнинг эътиборини тортмайди дейсиз. Сайид Нақи Аббос ўзбек адабиёти нақадар юксак эканлиги ҳақида сўзлаганида кўзларимга ёш келди. Ахир, у Ҳазрат Навоий, Мавлоно Лутфий, Ҳазрати Атойи, Бобур Мирзо, Хусрав Деҳлавий, Мирзо Бедил, Муҳаммад Ризо Огаҳий ҳақида тўлиб-тошиб сўзлаётган эди-да. У ана шундай муҳташам ва муҳтарам адабиётни теран ўрганаётгани, ўзи ҳам уларга чин ихлосу ҳавас билан шеърлар, ғазаллар битаётгани ҳақида ҳам тўлқинланиб сўзлади. Буларнинг барчаси ҳинд маданиятига, санъатига, адабиётига бизнинг аждодларимизнинг нечоғлик улуғ таъсири борлигини кўрсатади. Бу эса чин маънода кўнглимизга фахр ҳам шукроналик туйғуларини армуғон айлади. Сайид Нақи Аббос хайрлашиш олдидан уни оламнинг жаннати бўлмиш – Ўзбекистонга, Бобур Мирзонинг киндик қони томган юртга таклиф этдик. У бундан жуда мамнун бўлди. Нақи Аббоснинг нигоҳлари бизга ҳавас билан термулар эди. Худдики, у Мирзо Бобурнинг набираларини кузатиб қўяётган кишидек бизга парвона эди. Ўз навбатида у ҳам ижодий ва илмий алоқаларни маълум бир тизимга солиш, чин маънода борди-келдиларни йўлга қўйиш ҳақида такрор-такрор сўзлади. Бугун мамлакатимизда бу каби хайрли ишларга кенг йўл очилган. Биз ҳам Рампур Разо кутубхонасига ўхшаш масканлар билан доимий муносабатларни йўлга қўйишни кўнглимизга тугиб ҳинд диёрининг бошқа манзиллари сари йўлга тушдик.\nЭндиги борар манзилимиз Патна шаҳри эди. У ердаги машҳур Худобахш кутубхонаси. Рампур билан Патна шаҳри ўртаси ҳам яқин масофа эмас. Аммо чин мақсад бизнинг юрагимизга аждодларга бўлган муҳаббатни солган. Уларнинг меросларини юртга олиб келишдек эзгу режани амалга ошириш хизмати ҳаммага ҳам насиб этавермайди, ахир. Ана шу шукроналик узоғимизни яқин қиларди. Бизни бир манзилдан иккинчи манзилга олиб борадиган ҳайдовчи ҳинд йигити ҳам киришимли, хушчақчақ йигит экан. У ҳам Самарқанд, Бухоро, Шаҳрисабз ҳақида эшитган экан. Ҳамроҳимиз Аҳроржон суҳбатларимизни таржима қилиб туради. Унинг Оқсаройни кўриш орзуси борлигини эшитиш қанчалар ёқимли эканини биздан бўлак кишилар яхши ҳис қила олмасалар керак, деб ўйлайман. Йўл-йўлакай Зокиржон аканинг Бобур Мирзо тарихий йўли бўйлаб қилган саёҳатлари, йўллардаги саргузаштлари ҳақидаги ҳикояларини мароқ билан тинглаб борамиз. Гоҳ мен, гоҳ Абдурасул ака Зокиржон акани саволларга кўмиб борамиз. У киши ҳам оғринмайди, эринмайди. Ҳамма саволларимизга жавоб беради. Жавоб берган сари меҳри жўшаётгани, яна-яна сўзлагиси келаётганини ҳис қилиб турамиз. Баъзан сафардошимиз Ўзбекистонда хизмат кўрсатган маданият ходими Ваҳоб Раҳмонов ҳам Зокиржон ака билан бўлган сафарлар тўғрисида сўзлаб қолади. Йигирма йилдан зиёд вақт мобайнида фаолият юритиб келаётган Бобур номидаги халқаро жамоат фонди ва унинг илмий экспедицияси томонидан Бобур ва бобурийлар меросини ўрганиш мақсадида бир қанча ишлар амалга оширилди. Шунингдек, истиқлолнинг дастлабки йилларидан эътиборан юртимизда кўплаб аждодларимиз қаторида Бобур Мирзога бўлган эътибор ҳам юксак поғонага кўтарилиб, унинг ижоди ва фаолиятини ўрганиш, хотирасини абадийлаштириш борасида кенг кўламли ишлар амалга оширилди. Ўтган давр мобайнида шоирнинг назмий девонлари, “Бобурнома”, “Аруз рисоласи”, “Волидия” сингари нодир асарлари такрор-такрор нашр этилди. Ўзбекистонда хизмат кўрсатган ёшлар мураббийси, шоир, таржимон, олим Мирзо Кенжабекнинг Бобур Мирзога катта эҳтироми маҳсули сифатида юзага келган китоб – “Заҳириддин Муҳаммад Бобур хазиналари” ҳам мустақиллик туфайли эканлигини алоҳида таъкидлаш лозим. Бобур ва бобурийлар ҳақида хорижда яратилган юзлаб бадиий, илмий, тарихий манбалар ўрганилди, кўплаб асарлар ўзбек тилига таржима қилиниб, чоп этилди. Шоир ва ёзувчиларимиз, тарихчи олимларимиз томонидан бу мавзуда кўплаб асарлар яратилди. Юртимизда илк бор «Бобур энциклопедияси» тайёрланди. Бобур Мирзо меросининг бир ихлосманди сифатида бу хушхабарлар менга ҳам маълум эди. Аммо ана шундай эзгу ишларни амалга оширишда беминнат хизматлар қилиб келаётган одам – Зокиржон Машрабовдан бу тўғрида эшитиш барибир бошқача. Фахр билан айтиб ўтиш керак бўлган яна бир ҳақиқат шу. Заҳириддин Муҳаммад Бобурнинг турли соҳаларга оид бебаҳо ва бой илмий-адабий мероси, айниқса, миллий адабиётимиз хазинасидан муносиб жой олган “Бобурнома” асари жаҳоннинг кўплаб тилларига таржима қилинган. Шу билан бирга, шоир, тарихчи олим, табиатшунос, моҳир саркарда, улкан арбоб сифатида маърифий дунё томонидан тан олинган бу буюк шахс ҳақида Европа, Осиё, Америка ва бошқа қитъаларда ўнлаб-юзлаб илмий тадқиқотлар, бадиий китоблар яратилган ва бугун ҳам яратилмоқда. Ана шу мавзулар атрофидаги суҳбатлар билан Патнага қандай келганимизни сезмай ҳам қолибмиз.\nМана Худобахш кутубхонаси. Кутубхона остонасидан ҳатлар эканман, вужудимни бемисл ҳаяжон қамраганини туйдим. Ахир, бу манзилга бир пайтлар боболар меросини ўз соҳибларига – ўзбек халқига етказаман, деб Ҳамид Сулаймондек алломалар келган. Кўзга суртса арзигулик бебаҳо қўлёзмаларни кўрган. Ўқиган. Улардан нусхалар олган. Ваҳоб Раҳмонов домланинг ҳикоя қилишича, Ҳамид Сулаймон бу ердан Ҳофиз Хоразмийнинг девонини суратга олиб кетган ва уни нашр эттирган. Ўшанга қадар эса юртимизда ҳеч бир киши шундай дилбар шоир борлигини билмаган экан. Мен Ҳамид Сулаймоннинг табаррук қўллари теккан ушбу қўлёзмани варақлар эканман, кўз ўнгимда фидойи алломанинг ёрқин сиймоси намоён бўлди. Гўёки у бизни алқаб, дуо қилиб тургандек эди. Бу отамерос дурдоналарнинг ҳаммасидан элни огоҳ этиш керак деяётгандек эди. Ҳофиз Хоразмий сатрлари хаёлимга қуйилиб келади:\nУл санамнинг юзиким гулзор эрур,\nЮзининг гулзорина гул зор эрур…\nМана “Навоий девони”. 1891 йил кутубхона рўйхатидан ўтган. Бу барча кутубхоналарга тегишли қайд, холос. Бироқ унинг қачон кўчирилгани маълум эмас. Ногаҳон кўнглимга келган ёруғ ўйдан ичимда титроқ пайдо бўлди. Эҳтимол бу китоб Навоий ҳазратнинг ўзлари берган кўрсатмага кўра хаттотлар томонидан кўчирилгандир. Навоий бобонинг ҳам ўзлари бу девонни варақлаб, хаттотнинг ишига баҳо бергандирлар. Наҳотки ул зотнинг назари тушган китоб менинг қўлимда бўлса?! Ич-ичимда қўзғалган ҳаяжон титроғини атрофдагиларга сездирмасликка ҳаракат қиламан.\nЯна бир қўлёзма, муқоваси нақшлар билан безалган. Авайлабгина қўлимга узатишди. Китобни олаётиб, бир нарсага эътибор қилдим. Музей ходими уни ўпиб, пешонасига суртиб, кейин менга узатди. Ўйладимки, бу оддий китоб эмас. Йўқса, бу одам бу қадар меҳру муҳаббат кўрсатмас эди. Китоб саҳифасини очишим билан кўзларим чақнаб кетди. Ахир, мен ушлаб турган китоб “Саҳиҳи Бухорий” эди. Ҳаяжонланиб биз Қуръондан кейинги энг муқаддас манба Пайғамбаримиз Муҳаммад саллаллоҳу алайҳи васалламнинг ҳадисларини китобат қилган зотнинг юртидан келдик, деб юборибман. Ваҳоланки, улар бизнинг шу муборак манзилдан келганимизни билишарди. Араб тили бўйича мутахассис олим, Патна университети профессори Шарафиддин Алам бу азиз қўлёзманинг Худобахш кутубхонасида борлиги катта неъмат эканлигини алоҳида таъкидлади. Табиий равишда бу хазина биз учун ҳам улуғ неъмат эканлигини барчамиз теран ҳис қилиб турар эдик. Бундан ташқари Акбаршоҳ томонидан ёздирилган Абдулқодир Бидоюнийнинг “Тарихи Темуриён”, Фирдавсийнинг “Шоҳнома”, Байрамхоннинг фарзанди Абдураҳим Хонухонон томонидан форс тилига таржима қилинган “Воқеоти Бобурий” каби ноёб қўлёзмалар кутубхонанинг улуғ хазинаси эканлигини алоҳида таъкидлаш зарур…\nАгра. Бу муаззам шаҳар ҳақида билмайдиган, эшитмаган одам бўлмаса керак. Дунёнинг етти мўъжизасидан бири деб тан олинган Тожмаҳал тарихий обидаси ҳам шу ерда. Бу ерни йилига саккиз миллиондан ортиқ хорижий ва маҳаллий сайёҳлар зиёрат қилишга келишади. Жамна дарёси бўйида қад ростлаб турган бу муаззам ёдгорлик чин муҳаббат маҳсули. Унга термулиб кўзинг тўймайди. Ҳайратланасан одам. Одамнинг қўли гул эканлигидан шу мажмуа огоҳ этаверади. Оппоқ мармарга ўйиб ишланган нақшлар, чиройли гуллар, Қуръон калималари қанчалар санъаткорона ёзилганини бир кўрсангиз эди. Такрор-такрор кўргингиз келаверади. Наҳотки, инсон шу ишларга қодир бўлса, деб ўйлаб ҳам қоласан киши… Тожмаҳал хусусида кейинги йилларда тарқалган нохуш миш-мишлардан бохабар бўлсангиз керак. Эмишки, Тожмаҳал бузилар эмиш. Биз зиёратгоҳ мутасаддилари билан гаплашдик. Улар бу гапларнинг бари сафсата эканлигини, бундай обидадан ҳинд халқи ҳеч қачон воз кечмаслиги, уни асраб-авайлаши ҳақида гапиришганда кўнглимиз ёришди. Анча енгил тортдик. Ёмон гап ёлғон бўлса ҳам юракка азоб берар экан. Тожмаҳал зиёратидан чиқиб Агра шаҳрида жойлашган Бобур боғига бордик. Маҳаллий аҳоли бу жойни Ором боғи деб аташар экан. Бобур боғи чиндан ҳам кўнгилга бир сокинлик туҳфа этди. Чиндан ҳам кўнглимиз ором олди. Жамна бўйидаги бу боғ эртакларда таърифланадиган боғларни эслатади. Боғдаги дарахтларни, гулу гиёҳларни яхши парвариш қилишаётганидан мамнун бўлдик. Боғ оралаб борар эканмиз, эгиз бинога кўзимиз тушди. Чиройли хоналар, ўзбекнинг асл уйларини эслатадиган пешайвон кўзимизга жуда иссиқ кўринди. Зокиржон ака, шу ерда чинданам Бобур Мирзо яшаганми, ҳайратини яширмай савол берди Абдурасул ака. Зокиржон ака бош қимирлатиб, ҳа ишорасини берди. Шу тобда унинг хаёли Бобур замонларига кетганига асло шубҳа йўқ эди. Ростини айтсам, мен ҳам гўё Бобур даврида яшаётгандек эдим. Бобурнинг содда ҳаёти, ҳашамга ўч эмаслиги у яшаган саройдан ҳам билиниб турарди. Ҳа бизнинг боболар ана шундай содда ҳаёт кечирганлар. Ана шу содда ҳаётлари билан бутун дунёни илму урфонлари, ақл-заковатлари, бемисл иқтидорлари билан забт айлаганлар.\nАградан яна Ҳиндистон пойтахти Деҳлига келдик. Фарҳод Арзиев сафар сўнггида Жай Пракашнинг шахсий музейига боришни таклиф этди. Бордик. Қанчалар гўзал. У ерда бобурийлар сулоласи билан боғлиқ кўплаб тарихий ашёларнинг борлиги кўзимизни қувнатди. Барчамизнинг диққатимизни жалб этган гилам ҳақида гапирмасам бўлмайди. Бу гиламни қўли гул тўқувчи ўн тўрт йил давомида ишлаган экан. Гилам марказида Тожмаҳал. Жуда чиройли тўқилган. Унинг атрофида бобурий шаҳзодалар ва маликаларнинг сувратлари акс этган. Бежирим ишланган гиламлардаги дурларнинг жимир-жимирига боқиб, гилам ижодкорининг меҳнатига тасаннолар айтасан киши. Буларнинг барчаси такрор бўлса ҳам эътироф этиш зарур, бобурийлар сулоласи ҳинд халқи маданияти, адабиёти, санъати ривожига катта ҳисса қўшган. Ана шуларнинг ўзи бу икки халқни бир-бирига боғлаб турадиган ришталар деб айтсам бўлади. Таассуротлар бир олам. Албатта, бу ҳақида яна ҳам батафсил ёзиш фурсати келади. Сизга бир нарсани айтсам, ҳинд диёрида фақат Тожмаҳал қолмаган. У ерда жуда кўп Тожмаҳаллар бор. Улар аждодларимизга тегишли адабий-бадиий, илмий, тарихий мерослардир. Ишонаман, улар вақти-соати билан юртимизга олиб келинади. Ва китобхонларга туҳфа этилади.\nШу тобда ўзбек адабиётининг улкан намояндаларидан бири Муқимийнинг “Саёҳатнома”си ёдимга келмоқда. Ул зот Фарғона водийси қишлоқларини айланиб адабиётимиз учун улкан хазина қолдирдилар. Биз ҳам Худодан сўраймиз, шу сафар таассуротлари ҳали яхши асарларга айланади. Айни мана шу мақола сўнгида Ҳиндистон сафари давомида ёзилган бир шеъримни сизларга ҳам илинмоқчиман.\nБу бўй, бу ифор,\nОна, она тупроқ, онажон тупроқ.\nОдамман дейишга қандай ҳаққим бор,\nСендан яшабман йироқ.\nМана Ҳумоюннинг мармар саройи,\nКелиб кетаверар минглаб сайёҳлар.\nУларнинг дилимга йўқдир парвойи,\nНедандир кўнглимда муқаддас оҳлар.\nМана икки ошиқ,\nКўз тушди ногоҳ,\nГўё туюб борар энг тоза бахтни.\nАсл ҳақиқатдан бўлмасдан огоҳ,\nСуратга муҳрлаб борарлар вақтни.\nДунёнинг ярмини кезган эҳтимол.\nСаройда кимлар бор,\nКимлар бор, ахир.\nЭй, гўё ҳаётни кўмганлар болга,\nНаҳот кўрмаяпсиз, мен ёндим, куйдим.\nЙўқ, чидаб бўлмайди, бундай аҳволга,\nШундоқ ёнингизда Мирзо Ҳумоюн.\nОшиб неча довон,\nЎйламанг, Ҳинд сори шунчаки елдим.\nБу тош саройлардан,\nСизни олиб кетгани келдим.\nТуринг ўрнингиздан Мирзо Ҳумоюн,\nВатанга кетамиз, юртга кетамиз…\nСайт бўлими: Ёднома, Мақолалар, Янгиликлар Теглар: Ғайрат Мажид, Ҳиндистон


14:00 / 24.07.2019 2587 pdf Ўқиш режими + -\nҚуръони Каримнинг асосий эъжози, яъни ожиз қолдириши унинг баёни – жумла ва сўз тизимидир. Қуръони Каримнинг ҳар бир сўзи, ҳар бир ояти, ҳар бир сураси ҳам лафз жиҳатидан, ҳам маъно жиҳатидан, ҳам аҳкому ахбор жиҳатидан кишиларни ожиз қолдирувчидир. Яъни инсонлар ҳар қанча уринсалар ҳам, унга ўхшаш нарсани ижод қила олмайдилар.\nҚуръони Каримнинг ҳар бир ояти – мўъжиза, ибрат, ажойиб иш, белги-аломат, ҳарф ва сўзлар тўплами – Аллоҳ таолонинг қудратига далилдир.\nДастлаб Қуръоннинг балоғат, фасоҳат ва тилдаги мўъжизасига эътибор берилди, одамлар унинг олдида ожиз қолиб, иймонга келдилар. Араб тили уламолари хоҳ наҳв илми, хоҳ сарф илми, хоҳ баён илми, хоҳ бадиъ илми бўйича мутахассис бўлсинлар, ким бўлишларидан қатъи назар, Қуръони Каримдан тўймайдилар. Чунки Қуръони Карим араб тилининг мўъжизасидир. Унинг тил усталари Қуръони Карим ҳузурида ожиздирлар. Шунинг учун ҳам араб тили олимлари Қуръони Каримга доимий равишда тил жиҳатидан ҳам муҳтожлар, доимо унга мурожаат қиладилар ва ҳеч қачон унга тўймайдилар.\nҚуръонни тадаббур қилган ҳар бир киши ундаги маъноларга, ҳидоятга, ҳикматларга, балоғат ва фасоҳатга маҳлиё бўлиб қолади. Мисоллар келтирайлик.\n1. Аллоҳ таоло Қосос сурасида марҳамат қилади:\nﭞ ﭟ ﭠ ﭡ ﭢ ﭣﭤ ﭥ ﭦ ﭧ ﭨ ﭩ ﭪ ﭫ ﭬ ﭭ ﭮﭯ ﭰ ﭱ ﭲ ﭳ ﭴ ﭵ ﭶ\n«Ва Мусонинг онасига: «Уни эмизавер. Бас, қўрққан чоғингда уни дарёга ташла, қўрқма, маҳзун бўлма, Биз, албатта, уни сенга қайтарувчимиз ва уни расуллардан қилувчимиз», деб ваҳий қилдик» (7-оят).\nАраб тилшунос олимлари бу ояти каримани Қуръони Каримнинг юксак даражадаги балоғат ва фасоҳатига мисол сифатида келтирадилар. Аллоҳ таоло биргина оятда:\nикки буйруқ – «эмизавер» ва «дарёга ташла»;\nикки қайтариқ – «қўрқма» ва «маҳзун бўлма»;\nикки башорат – «уни сенга қайтарувчимиз» ва «расуллардан қилувчимиз» жуфтликларини ишлатгандир.\n2. Аллоҳ таоло Ҳужурот сурасида марҳамат қилади:\nﯜ ﯝ ﯞ ﯟ ﯠ ﯡﯢ\n«Албатта, мўминлар биродардирлар, бас, икки биродарингизнинг ўртасини ислоҳ қилинг…» (10-оят)\nОяти каримада «биродар» деб таржима қилинган сўз араб тилида бирликда «ахун» калимаси билан ифода қилиниб, икки хил маънода ишлатилади.\nБиринчиси – ака ёки ука, яъни туғишган биродар маъносида.\nИккинчиси – дўст, оғайни, яъни тутинган биродар маъносида.\nАммо худди шу сўзнинг ўзи кўплик сийғасида келганда, маъносига қараб икки хил шаклда келади:\nБиринчиси – «ихватун» бўлиб, «туғишган биродарлар» деган маънони англатади.\nИккинчиси – «ихванун» бўлиб, «дўстлашган биродарлар» деган маънони англатади.\nҚуръони Каримнинг мўъжизалигини қарангки, мўминларнинг биродарлиги ҳақида сўз кетганда, туғишган биродарлар маъносидаги «ихватун» сўзи ишлатилган ва бу билан мўминлар худди туғишган ака-укалардек экани таъкидланган.\n3. Аллоҳ таоло Тур сурасида марҳамат қилади:\nﯤ ﯥ ﯦ ﯧ\n«Бас, ўша Кунда ёлғонга чиқарувчиларга вайл бўлсин!» (11-оят)\nҚуръони Каримда ишлатилган ибораларда ҳам битмас-туганмас мўъжизалар яшириндир. Ушбу оятда келган «ёлғонга чиқарувчилар» ибораси умумий бўлиб, тушуниш эса хоҳлаганча бўлаверади. Шунинг учун ҳам тафсирчиларимиз «ёлғонга чиқарувчилар» иборасидан келиб чиқадиган «Нимани?» сўроғига «Қуръонни», «Пайғамбарни», «Қиёматни», «Ўлгандан сўнг тирилишни» каби жавобларни берганлар. Аслида ҳаммаси ҳам тўғри.\nШунингдек, «вайл» сўзи ҳам гоҳида «ҳалокат», гоҳида «дўзах» маъносида ишлатилади ва иккаласи ҳам бу оятга мосдир.\n4. Аллоҳ таоло Лайл сурасида марҳамат қилади:\n«Аммо кимки ато этса ва тақво қилса... ва гўзални тасдиқ қилса…» (5-6-оятлар)\nУшбу ояти каримадаги «гўзални» лафзи турлича таъвил қилинади: «гўзал сўз», яъни «Лаа илааҳа иллаллоҳ»; «гўзал миллат», яъни Ислом миллати; «гўзал оқибат», яъни жаннат.\nХудди шундай сўз тартиби ва услубнинг ишлатилиши Қуръони Каримнинг мўъжизасидир. Агар ушбу оятни таъвилларида келган маънолардан бирига боғлаб қўйилганда, унинг маъноси тор бўлиб қолар эди. Аммо «гўзал» деган сифатни зикр қилиб, унинг мавсуфини – сифатланмишини зикр қилмаслик оятдан жуда кенг маъно ифодаланишига сабаб бўлган. Демак, ким хайру садақа қилган, тақво қилган ҳамда гўзал калимани, миллатни ва оқибатни тасдиқлаган бўлса...\n«...бас, Биз уни осонга муяссар қиламиз» (7-оят).\nЎтган оятдаги «гўзал» сўзи ҳақида айтган гапларни ушбу оятдаги «осон» сўзи ҳақида ҳам айтишимиз мумкин. Яъни ким молу дунёсидан садақа қилса, тақво қилса, гўзал калима, миллат ва оқибатни тасдиқ қилса, Биз уни осон йўлга, динга, амалга ва оқибатга муяссар қиламиз. Осон йўл – ҳидоят йўли, бу йўлда ҳеч қандай қийинчилик йўқ. Осон дин – Ислом дини, бу диннинг ақийдасида ҳам, ибодатларида ҳам ҳеч бир қийинчилик йўқ. Осон оқибат – жаннат, унда ҳамма нарса осонликдан иборат.\n5. Аллоҳ таоло Бақара сурасида шундай дейди:\n«Эсла, вақтики, Байтни одамлар учун «масаба» ва омонлик жойи қилдик…» (125-оят)\nОятдаги «масаба» сўзи Қуръони Каримнинг мўъжизалигига, ҳамда араб тилининг қанчалик бой тил эканига далолат қилади. Тилимиздан бу сўзнинг айнан маъносини ифода этадиган сўзни топа олмай, унинг ўзини ёзиб қўйдик. «Масаба» «одамлар қайта-қайта келиб, тўймайдиган жой» деганидир. Каъбатуллоҳга неча бор келса ҳам, одам ҳар гал тўймай қолавериши, яна келгиси келавериши ҳам шу ояти кариманинг шарофати билан бўлса керак. Аллоҳ бу ерни омонлик юрти ҳам қилиб қўйган, ким бу ерга келса, омон бўлади.\nБунга ўхшаш баёний мўъжизалар ҳақида жилд-жилд китоблар битилган ва битилмоқда. Биз эса баъзи жуда ҳам содда мисолларни келтирдик, холос.\nЮртдошларимиз Ҳаж ибодатини адо этиш учун Саудия Арабистонига жўнаб кетишди\n10:50 / 24.07.2019 945\n16:00 / 24.07.2019 988\nИмом Абу Лайс Наср ибн Муҳаммад ибн Аҳмад ибн Иброҳим Самарқандий Ҳанафий. У зот .Имамулҳуда, ndash .Ҳидоят имоми, номи билан машҳур бўлган. Имом Абу Лайс Самарқандий давоми...\n986 16:10 / 04 май\n3. .Муҳаммад Қуръонни одамлардан ўрганган,, деган даъво.Араб мушрикларидан бир гуруҳи Қуръонни Набий соллаллоҳу алайҳи васалламга инсонлардан бири ўргатишини давоми...\n3353 16:40 / 11.02.2019\nбешинчи мақола2. Аллоҳ таоло Бақара сурасида марҳамат қилади.Уни қийналиб тутадиганлар зиммасида бир мискин таомича фидя бордир, 184оят.Рўза илк жорий қилинганда, давоми...\n1725 14:00 / 09.06.2020\n3489 05:00 / 23.01.2017